text:
1. Samleiki
Heimstaðarlæra er lærugrein, ið serliga tekur sær av tí, ið fer fram í nærumhvørvinum. Hon viðger evni, ið næmingurin dagliga sær ella hoyrir um.
Næmingurin hevur ávísan kunnleika til evnini frammanundan, og lærugreinin byggir tí lutvíst á tað, ið næmingurin veit, á tað, ið hini vita, og tað, ið onnur kunnu leggja afturat.
Heimstaðarlæra gevur næminginum ans fyri tí, ið finst rundan um hann, og ger hann betur føran fyri at taka støðu til ymiskt, sum fer fram í heimi og huga hansara, at hann kann vera við til at finna einfaldar loysnir á gerandismálum í nærumhvørvinum.
Heimstaðarlæra leggur lunnar undir lærugreinina Náttúru og tøkni.
2. Endamál
Undirvísingin í Heimstaðarlæru hevur til endamáls:
-
at fáa næmingin at geva tí ans, ið fer fram í hansara nærumhvørvi, umframt at geva honum eina fatan av tí, sum røkkur út um nærumhvørvi hansara.
- at fyrireika næmingin til tvørfakligt arbeiði
- at venja næmingin at arbeiða í bólkum, bæði stórum og smáum
- at læra næmingin at gera royndir og at hava framløgur, bæði munnligar og skrivligar
- við práti, samrøðum, framløgum og kjaki at menna ta vitan, ið næmingurin longu hevur um sítt nærumhvørvi og samfelag.
3. Stig og tímatal
Lærugreinin heimstaðarlæra røkkur frá 1. til 3. flokk. Tey trý árini, lærugreinin fevnir um, verður undirvíst í til samans 180 klokkutímar, ið svarar til 60 klokkutímar hvørt árið.
4. Øki
Fakliga innihaldið í lærugreinini er lutað sundur í kjarnaøki og ískoytisøki. Kjarnaøki eru kravd øki, ið fevna um umleið 80% av klokkutímatalinum á hvørjum floksstigi. Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki fevna um umleið 20% av klokkutímatalinum á hvørjum floksstigi.
Kjarnaøki
Lærugreinin heimstaðarlæra hevur 5 ymisk kjarnaøki. Økini umskarast og virka fyri ein stóran part saman í undirvísingini:
Árið
Kjarnaøkið Árið fevnir um ymiskt, ið fer fram um somu tíð hvørt einasta ár. Talan er eitt nú um fuglar, sum koma og fara, fjallgongu, slakt, árstíðirnar, mánaðirnar, høgtíðir, flaggdagin, føstulávint, grækarismessu, ólavsøku o.s.fr.
Næmingurin og nærumhvørvið
Kjarnaøkið Næmingurin og umhvørvið snýr seg um tað umhvørvið, ið næmingurin dagliga ferðast í og hoyrir um. Talan er um alt, sum fer fram úr fjøru til fjals: við hús, í skúla og frítíðarskúla, í grannalagnum, í bygdini, í býnum og í ferðsluni. Økið fevnir eisini um kroppin, heilsu, røkt, reinføri og kost.
Náttúra og umhvørvi
Kjarnaøkið Náttúra og umhvørvi fevnir um plantu- og djóralív í nærumhvørvinum, tað er vanligar blómur, smákykt, kendir fuglar, fiskar, dýr í fjøruni, kelidýr, húsdýr, grindahvalur, kópur og hara. Harafturat fevnir økið um veður og vind, orku og brenni og endurnýtsla og burturkast.
Mentan og siðir
Kjarnaøkið Mentan og siðir lýsir siðir og ymisk mentanarøki, sum viðkoma næminginum t.d. ítrótt, list, klædnabúnan, grindadráp og spæl.
Føroyar og heimurin uttan um okkum
Kjarnaøkið Føroyar og heimurin uttan um okkum fevnir um landalæru og kortlesing. Arbeitt verður bæði við Føroyum og við londunum uttan um okkum, serliga Norðurlondum, umframt at komið verður inn á heimspartar og heimshøv. Rúmdin er eisini ein partur av hesum øki.
Ískoytisøki
Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki kunnu styðja og lýsa eitt ella fleiri kjarnaøki frá øðrum sjónarhornum og vera við til at menna førleika næmingsins samsvarandi teimum førleikamálum, ið ásett eru. Endamálið við ískoytisøkjum er harumframt at geva skúlum og útbúgvingarbreytum rúm fyri serligum eyðkennum og arbeiðsháttum.
5. Førleikamál
Í heimstaðarlæru eru førleikamálini lutað sundur í støðisførleikar og fakligar førleikar.
Støðisførleikar
Støðisførleikar eru grundleggjandi førleikar, sum menniskju ogna sær tíðliga í lívinum, men sum mugu stimbrast og mennast alt lívið. Støðisførleikar hava avgerandi týdning fyri, at kunnleiki, vitan og førleikar verða ment í øllum lærugreinum. Støðisførleikar eru við til at menna sannkenning, virðing, hugflog og evni næmingsins at taka egnar avgerðir. Undirvísingin skal virka fyri, at næmingurin fær hug og sinni at læra og geva sítt íkast til kjak og loysnir.
Í hesum sambandi eru fýra støðisførleikar lýstir við atliti at teimum fortreytum, sum eru galdandi fyri lærugreinina. Í øllum lærugreinum skal næmingurin læra:
- at virða
- at samskifta
- at kanna
- at skapa
At virða
At virða er at virka fyri góðari samveru millum menniskju og fyri góðum samanspæli millum menniskju, náttúru og umhvørvi. Virðing fremur tryggleika og trivnað, ið eru fortreytir fyri gagnligari menning. Undirvísingin skal virka fyri, at hvør einstakur næmingur verður sæddur og hoyrdur, og at hann kennir seg at hava virði og týdning, har hann er.
Førleikin at virða snýr seg í heimstaðarlæru um at virða náttúru og umhvørvi, umframt tað mentanarliga tilfeingið og sermerkið, ið kemur til sjóndar í nærumhvørvinum. Undirvísingin leggur dent á, at næmingurin skilir tær ymisku fortreytirnar, ið øll menniskju hava í lívinum, og lærir at virða tørv og sjónarmið hjá øðrum, uttan mun til aldur, kyn, húðarlit og lívsáskoðan. Næmingurin skal eisini virða sín egna tørv og tað náttúrutilfeingið, vit øll eru bundin at. Hann skal læra at virða tær skyldur og tey rættindi, sum fólkaræði byggir á, har ímillum teir sáttmálar, ið Sameindu Tjóðir hava samtykt í sambandi við barnarættindi og mannarættindi annars. Eisini skal hann hava virðing fyri, at ymiskar mentanir og samfeløg kunnu byggja á onnur virði enn hansara egnu.
At samskifta
At samskifta snýr seg um førleikan at bera fram hugsanir sínar munnliga og at lesa og skriva. Lærugreinin heimstaðarlæra er við til at fremja hesa menning. At samskifta snýr seg eisini um at rokna og at nýta tøknilig amboð, ið tæna samskiftinum millum manna.
Førleikin at bera fram hugsanir sínar munnliga verður mentur við miðvíst at arbeiða við munnligum venjingum í ymiskum samskiftisstøðum. Næmingurin skal frá fyrsta degi verða vandur við at tala, skifta orð, lurta, próvføra og bera fram egnar metingar.
Førleikin at lesa og skriva er avgerandi fortreyt fyri øllum samskifti og lærdómi í lívinum. At skriva er at skipa hugsan og menna hugskot, at lesa er at skyna á og tulka. Á 2. floksstigi skal næmingurin duga bæði at lesa og skriva lættari tekstir.
Førleikin at rokna snýr seg í heimstaðarlæru og seinni náttúrulærugreinum um førleikan at lesa hagtøl, fata bygnað, frymlar og úrtøkiligar skipanir. At rokna er eisini at hugsa skilvíst og loysa vandamál. Hesir førleikar eru fortreyt fyri at skilja og taka støðu til mong og ymisk gerandismál, og tí hevur undirvísingin í heimstaðarlæru ein týðandi lut í hesi menning.
Førleikin at nýta tøknilig amboð er í heimstaðarlæru at duga at nýta kunningartøkni, ið er ein fortreyt fyri øllum fjarskifti. Við venjingum skal næmingurin á 2. floksstigi duga at nýta teldu til at ogna sær vitan og til at skriva tekstir við.
At kanna
At kanna er ein íborin førleiki. Børn rannsaka umhvørvið fyri at klára seg í lívinum. At kanna er at eygleiða, undrast, finna svar og gera royndir. Lærarar skulu geva gætur, at hesir førleikar verða mentir frá lægsta til hægsta stig.
Førleikin at kanna snýr seg í heimstaðarlæru um at eggja forvitni næmingsins og stimbra hug og dirvi hansara til at seta spurningar og at leita sær ráð og vitan um náttúru, umhvørvi og mentanarlig viðurskifti. Frá 1. floksstigi skal næmingurin læra at leita upp og ogna sær viðkomandi vitan á bókasøvnum, í bókmentum, handbókum, á internetinum o.s.fr. Næmingurin skal eggjast til at síggja gagn og gleði í náttúrufrøðiligum og mentanarligum viðurskiftum og duga at fregnast um spurningar av nevnda slag, sum bjóða forvitninum av. Við dømum og venjingum skal næmingurin læra at nýta vísindaliga framferðarháttin og at handfara keldutilfar á ein sakligan og siðiligan hátt.
At skapa
Forvitni, spæl og hugflog eru serligir eginleikar, sum lærarin skal varða um og gera gagn av í undirvísingini. At skapa er eisini ein førleiki, ið kann vinnast við lærdómi. Næmingurin skal læra at hugsa, tala og skriva sjálvstøðugt og at menna hugskot síni, og hann skal kenna seg at hava ein virknan lut í egnari menning og læring.
Førleikin at skapa snýr seg í heimstaðarlæru um at gera næmingin tilvitaðan um og líta á egin evni, so hann gerst førur fyri sjálvur at byggja víðari á tað, sum lært er. Næmingurin skal læra, hvussu náttúruvísindalig og tøknilig nýbrot hava broytt lívsáskoðanir og mentan. Næmingurin skal læra, at eygleiðing og ítøkiligar royndir eru ein skapandi tilgongd, sum byggir á hugflog, íblástur og treystleika. Við atliti at búningarstigi og serligu gávum næmingsins verður arbeitt miðvíst við skapandi tilgongdum, sum fremja íblástur og stimbra hugflogið. Við at gera sær fyrimyndir skal næmingurin læra at meta um dygdina í avrikum hjá sær sjálvum og øðrum.
Fakligir førleikar
3. flokkur ávegismál
Árið
Næmingurin dugir:
- at skyna á klokku
- at greiða frá vikudøgum, mánaðum og árstíðum
- at greiða frá høgtíðum og ymiskum halgi- og merkisdøgum
- at greiða frá flytifuglum, nær teir koma og fara.
Næmingurin og nærumhvørvið
Næmingurin dugir:
- at greiða frá grundleggjandi kropsrøkt
- at greiða frá ættarbondum
- ferðslureglur, sum hann hevur brúk fyri, t.d at vera ansin í ferðsluni, at nýta hjálm, tá ið hann súkklar ella rulluskoytar, at nýta endurskin, at kenna ljóskurvarnar og gongufeltini og at nýta bilbelti
- at greiða frá tí, sum er í nærumhvørvinum, t.d. krambúðum, skúla, dagstovnum og arbeiðsplássum
- at greiða frá muni millum bygd og bý.
Náttúra og umhvørvi
Næmingurin dugir:
- at greiða frá vanligastu keli- og húsdýrunum
- at greiða frá, hvaðani mjólkin kemur og at greiða frá vanligastu mjólkaúrdráttunum
- at greiða frá fjallgongu, og hvat ið fæst burtur úr slaktinum
- at greiða frá vanligu fuglunum, t.d. tjaldri, ternu, likku, stara, kráku, kvørkveggju, spurvi og dúgvu
- at greiða frá vanligastu bjargafuglunum, t.d. súlu, lunda og lomvigu
- at greiða frá vanligum blómum í nærumhvørvinum, t.d. sólju, summardáa, smæru, blákollu og børkubónda
- at greiða frá vanligum smákyktum, t.d. flugu, skinnflugu, grindalokki, torvatrølli, tvístertu, vespu og summarfuglum
- at greiða frá nøkrum dýrum í fjøruni, t.d. krabba, kræklingi og gággu
- at greiða frá nøkrum dýrum, ið liva í Føroyum og við Føroyar, t.d grindahvali, kópi og haru
- at greiða frá teimum orkukeldum, ið eru vanligar í Føroyum, t.d. vatni, olju og vindorku
- at greiða frá okkara vatnnýtslu
- at skilja burturkast og at hugsa náttúruvinarligt, t.d. endurnýtsla áðrenn burturkast
- at vísa á ymisk náttúrufyribrigdi, t.d. oyggjar, bygdir, fjøll, vøtn, áir, hólmar, firðir og sund
- at greiða frá høvuðsættunum.
Mentan og siðir
Næmingurin dugir:
- at greiða frá jóla-, páska- og føstulávintshaldi
- at greiða frá ólavsøku og ólavsøkuhaldi
- at greiða frá stevnum, kappróðri og bátastøddum
- at greiða frá føroyska búnanum
- at greiða frá klædnabúna fyrr og nú
- at greiða frá nøkrum listagreinum, t.d. málninga, keramikk og træskurðalist. Her kann serligur dentur verða lagdur á list, sum er í nærumhvørvinum
- at greiða frá nøkrum ítróttargreinum. Her kann serligur dentur verða lagdur á ítrótt, sum er í nærumhvørvinum
- at greiða frá gomlum føroyskum spølum umframt nøkrum nýggjum spølum
- at greiða frá grindadrápi og føstum mannagongdum í sambandi við grindadráp.
Føroyar og heimurin uttan um okkum
Næmingurin dugir:
- at greiða frá oyggjunum í Føroyum
- at greiða frá grannabygdunum
- at greiða frá norðurlondunum
- at greiða frá norðurlendsku fløggunum
- at greiða frá høvuðsstaðunum í Norðurlondum
- at greiða frá heimspørtunum og heimshøvunum
- at lesa landakort
- at greiða frá, at jørðin er ein partur av einari sólskipan saman við øðrum gongustjørnum.
6. Eftirmeting og próvtøka
Eftirmetingar
Einstaki næmingurin skal ávegis og javnan í undirvísingargongdini eftirmetast við støði í fakliga avrikinum í lærugreinini, so næmingurin fær eina greiða meting av fakligu støðuni hjá sær í mun til ásettu málini, og hvat hann skal arbeiða við, um málini ikki eru rokkin. Eftirmetingarnar kunnu vera av ymiskum slagi, t.d. støðukanningar, testir og royndir. Í eftirmetingini av einstaka næminginum skal eisini tilskilast, hvussu fakliga arbeiðslag og arbeiðssemi næmingsins eru, bæði viðvíkjandi einsæris avriki og avriki í bólki. Eftirmetingin skal eisini fevna um eina vegleiðing til einstaka næmingin um, hvat arbeiðast skal við í lærugreinini fyri at lúka málini.
Eftirmetingarnar skulu skjalfestast skrivliga.
Einstaki skúlin ger skrivligar reglur fyri, nær og hvussu eftirmetingarnar verða framdar, og hvussu eftirmetingarnar verða latnar næmingunum.
Próvtøkuhættir
Eingin próvtøka verður hildin í heimstaðarlæru.
7. At skipa undirvísing
Í hesum parti av námsætlanini verður í stuttum greitt frá teimum didaktisku meginreglum, ið eru støði undir skipan av undirvísing. Hvør einstøk námsætlan myndar didaktiska sjónarmiðið, og saman mynda allar námsætlanirnar tann felags didaktiska pallin, har undirvísing verður útint.
Undirvísingin tekur altíð støði í teimum førleikum, ið næmingurin hevur við sær av tí stigi, hann kemur. Námsætlan og útbúgvingarbygnaður skulu tryggja, at fortreytir fyri fjøltáttaðari undirvísing eru til staðar.
Didaktiskar meginreglur
Í undirvísingini er umráðandi, at førleikarnir at lurta, at tala, at lesa og at skriva renna saman í eina heild. Í teirri ávísu undirvísingargongdini ber til at leggja høvuðsdent á eitt av kjarnaøkjunum, tað kann vera árið, næmingurin og nærumhvørvið, náttúra og umhvørvi, mentan og siðir ella Føroyar og heimurin uttan um okkum.
Av stórum týdningi er tað, at kjarnaøkini umskarast, tá ið tað ber til og tá ið tað verður mett at vera hóskandi. Sum dømi kundu partar úr kjarnaøkinum næmingurin og nærumhvørvið verið samskipaðir við pørtum úr kjarnaøkinum mentan og siðir. Á tann hátt kundi vitan um staðbundin viðurskifti av alskyns slag verið við til at gjørt fatanina av mentanarlívi og siðbundnum viðurskiftum meira fjøltáttaða og betur grundfesta.
Munnligi tátturin í lærugreinini skal vera raðfestur høgt, og samrøðan er kjarnin í hesum tátti. Munnligar framløgur skulu skipast inn í undirvísingartilgongdina, so næmingurin stigvíst venur seg við at leggja fram. Dentur verður lagdur á, at næmingurin sameinir munnligar framløgur við egin skrivlig verk, nýtslu av KT-amboðum, ymiskar samskiftishættir o.s.fr. Á tann hátt verður retoriski førleikin hjá næminginum mentur.
Skrivligi tátturin skal eins og tann munnligi verða skipaður inn í undirvísingina í Heimstaðarlæru. Á henda hátt kann næmingurin ogna sær góðar skriviførleikar og menna teir. Somuleiðis verður arbeitt miðvíst við at menna førleikan at rokna í undirvísingini í Heimstaðarlæru. Umframt at hetta styrkir um tvørfakliga samstarvið, fer næmingurin so hvørt at fáa eina greiðari fatan av týdninginum, hesir førleikar hava fyri alt skrivligt og formligt samskifti, og samstundis mennir hetta evnini hjá næminginum at orða seg bæði munnliga og skrivliga.
Stigvøkstur
Stigvøkstur merkir støðuga framtøku av einum lægri stigi á eitt hægri. Í læringartilgongdini verður farið frá tí lætta til tað torføra, frá tí einfalda til tað torgreidda og frá tí ítøkiliga til tað úrtøkiliga. Stigvøksturin er oftast tíðartreytaður. Undir stigvøkstrinum liggur eisini kravið um vaksandi ábyrgd og virknari luttøku. Umráðandi er í hesum sambandi, at ljós verður varpað á teir leiklutir, sum næmingur og lærari kunnu hava hvør sær. Samrátt verður um, hvat ið er best at gera, og hvussu hetta verður gjørt, so næmingurin fær ávirkan á undirvísingina og á egnu læring.
Stigvøksturin kemur serstakliga til sjóndar í teimum førleikamálum, sum lýst eru í námsætlanini. Málini lýsa framúravrikið (hægsta próvtal) og eru bindandi, soleiðis at skilja, at lærari og næmingur altíð arbeiða fram ímóti at náa teimum ásettu málunum so væl sum gjørligt. Fyri at tryggja stigvøkstur er neyðugt, at sett verða ávegismál, sum hjálpa næminginum fram ímóti endaligu málunum. Umráðandi er eisini, at lærarin er tilvitaður um fortreytirnar hjá einstaka næminginum og tillagar undirvísingina eftir einstaka næminginum. Lærarin skal leggja undirvísingina til rættis, so næmingurin veit frammanundan, hvørji ávegismálini eru. Næmingurin skal gerast tilvitaður um tey krøv, ið sett verða, so hann kann seta upp mál, umhugsa og leggja til rættis sína egnu menning. Næmingurin skal greitt fáa at vita, hvussu hann verður eftirmettur, og hvat metingarstøðið er.
At læra at læra
Næmingurin skal gerast tilvitaður um, hvat tað í grundini er at læra. Eisini skal næmingurin gerast tilvitaður um ymiskar læringarhættir, og hvat endamálið við læringini er.
Undirvísingin skal sostatt ikki bert savna seg um tað, sum lært verður, men eisini um, hvussu lært verður. Umráðandi er, at hugtakið læring verður lýst og viðgjørt í flokkinum, so næmingurin gerst tilvitaður um, hvat hugtakið ber í sær. Næmingurin skal regluliga gerast varugur við, hvussu læringartilgondin er ætlað, og hann skal verða eggjaður til at umhugsa sína egnu støðu í henni. Dentur skal eisini leggjast á heimaarbeiði og tann týðandi leiklut, hetta hevur í fakligu menningini.
Næmingurin skal frá fyrsta degi skilja týdningin av lærugreinini Heimstaðarlæru. Tá ið arbeitt verður við ymiskum evnum og táttum, verða ymiskir førleikar mentir. Næmingurin skal fáa fatan av, hvat hesir førleikar kunnu verða brúktir til, eisini uttan fyri skúlans gátt. Undirvísingin í Heimstaðarlæru skal gera næmingin tilvitaðan um, at hann í lærugreinini mennist og gerst førur fyri at arbeiða greinandi og kritiskt við teimum ymisku evnunum og táttunum, sum arbeitt verður við. Eisini skal næmingurin verða tilvitaður um, at hann í lærugreinini mennir sær førleikarnar at koma til orðanna í nógvum ymiskum viðurskiftum, ið eru knýtt at náttúru, samfelag og mentan.
Arbeiðshættir
Arbeiðshættir skulu veljast so, at teir eru við til at røkka teimum málum, ið sett eru. Í øllum kjarnaøkjum er umráðandi at leggja arbeiðið til rættis so, at ein líðandi stigvøkstur verður tryggjaður. Hetta verður m.a. gjørt við, at týðandi evni og viðurskifti verða tikin upp í undirvísingina.
Í Heimstaðarlæru verða ymiskir arbeiðshættir nýttir so, at fjølbroytni í lærugreinini kann verða framt miðvíst. Arbeiðshættir kunnu fevna um lærarafyrilestur, einstaklingsverkevni, næmingaframløgu, samrøður í flokkinum, bólka- og toymisarbeiði, verkætlanarevni o.tíl. Tá ið arbeiðshættir verða valdir og lagdir til rættis, er eyðsæð, at lærarin hugsar um stigvøkstur í undirvísingarhættunum, har byrjað verður við lærarastýrdari undirvísing. So hvørt sum næmingarnir búnast og gerast meira sjálvstøðugir, verður hesin lærarastýrdi undirvísingarformur at minka.
Næmingarnir skulu ikki einans duga at fyrihalda seg til boðskap frá lærara og floksfeløgunum, men í eins stóran mun duga at miðla vitan og boðskap til lærara, floksfelagar og móttakarar uttan fyri flokshølið umframt skúlans gátt.
Arbeiðshættirnir eru tískil neyvt samantvinnaðir við serligum atliti at, hvussu arbeiðsuppgávurnar og venjingarnar hjá næminginum verða útintar.
Endamálið við teimum ymsu arbeiðsháttunum er at menna aðrar førleikar enn teir reint fakligu, tað eru førleikar sum t.d. at leita upp og ogna sær viðkomandi vitan, at kanna gjølla, at arbeiða sjálvstøðugt, at seta sær mál og at arbeiða evnislagað og miðvíst, at arbeiða tíðaravmarkað, at samstarva, at samhugsa, at brúka og hugsa vitan í nýggjum høpi, at leggja til rættis og evna til eitt avrik, at gera uppgávuorðingar, at brúka ymisk háttaløg, at hugsa nýtt og verkseta, at hugsa djúpari og breiðari um ávíst evni, umframt at taka á seg ábyrgd og hava virðing.
Lærari má altíð gera sær sjálvum og næmingum greitt, hvat endamálið við ávísum arbeiðshátti er.
Samstarv
Heimstaðarlæra er partur av yvirskipaða kravinum um samstarv millum tvær ella fleiri lærugreinar. Samstarvast skal við ymiskar lærugreinar um ymisk evni, eitt nú menning av skapandi evnum og KT-førleikum, undirvísing í evnum, sum spretta úr nærumhvørvinum, knýtt at søguligum og sagnakendum frágreiðingum, ið kunnu stuðla upp undir og geva íblástur til evni at arbeiða við í teimum skapandi lærugreinunum.
Tvørfakligt samstarv kann vera meira ella minni bindandi – frá fullkomnari samkoyring millum lærugreinar við felags tímum og felags tvørfakligum verkætlanum, til bert at fevna um avtalur millum lærarar um at fylgjast í lesnaði (lesa parallelt), t.e. at taka upp somu evni í fleiri lærugreinum samstundis, og soleiðis geva næmingunum fleiri ymiskar tilgongdir til sama spurning, sum somu tíð.
Tvær høvuðsgrundgevingar eru fyri tvørfakligum samstarvi: 1) ein almenn, ið snýr seg um førleikarnar, næmingurin skal ogna sær og bjóða fram á arbeiðsmarknaðinum, og 2) ein námsfrøðilig, ið snýr seg um skiftandi arbeiðshættir og at geva næminginum innlit í tvørfakligar samanhangir.
Tvørfakligt samstarv skal hjálpa næminginum at síggja lærugreinarnar sum partar av størri heild, og tað letur samstundis upp fyri øðrum og víðari sjónarmiðum. Harumframt eru evnini at samstarva og síggja samanhangir avgerandi, tá ið næmingurin fer undir víðari lestur ella út á arbeiðsmarknaðin. Tí er umráðandi, at undirvísingin í Heimstaðarlæru verður sjónliga skipað so, at næmingurin veit, at lærugreinin er grundarlag undir lærugreinini Náttúra og tøkni í 4.-6. flokki, og seinni Alis- og evnafrøði og Lívfrøði í 7.-9. flokki.
Avrik
Skrivligi og skapandi parturin av lærugreinini letur upp fyri tvørfakligum samstarvi, og við tí øðrvísi skrivligum avrikum. Heldur enn at lata eitt avrik inn, bara í Heimstaðarlæru, kann talan verða um tvørfakligt samstarv, t.d. eina afturlýtandi framsýning, eina leiksýning, eina heimasíðu ella eina standmynd.
Ein grundgeving fyri at skrivligt og skapandi arbeiði kann vera partur av tvørfakligum samstarvi, er, at næmingurin lærir, at tað at skriva væl (t.e. greitt og uttan stórvegis villur) ikki bara er eitt krav í lærugreinini føroyskum, men eitt alment krav, ið er knýtt at øllum skrivligum samskifti í øllum lærugreinum.
Næmingurin skal hava venjing í at skriva so, at hann eisini skrivliga kann vera partur av toymisarbeiði og verkætlanum. Á tann hátt kann næmingurin mennast til at geva og taka ímóti viðmerkingum til skrivlig upprit, sum verða løgd fram, á mennandi hátt. Kunningartøknin letur harumframt upp fyri munagóðum og ítøkiligum møguleikum í sambandi við vegleiðing og umrøðu í sjálvari skrivitilgongdini.
Samrøða
Munnlig framseting hevur reglur og lýsingar, sum næmingurin skal duga at nýta og framhaldandi menna. Skúlin skal tí leggja dent á frásøgn og málburð, og við hesum eggja til forvitni og skapa áhuga fyri móðurmálinum sum eitt intellektuelt amboð, ið skal víðka sjónarringin hjá næminginum. Umráðandi er, at næmingurin fær venjing í at brúka móðurmáli í lærugreinini, eitt nú við sínámillum tosi og við tí at siga frá.
Skúlin skal vera so rúmur, at til ber at tosa um kenslur, evni, hugtøk og hendingar í gerandisdegnum. Næmingurin skal arbeiða við at lurta og at vera umhugsin øll skúlaárini, samstundis sum orðatilfeingi og talugávur verða ment. Næmingurin skal sleppa at royna veruligar eins væl og gjørdar (tilevnaðar) samrøður. Floks- og bólkakjak skal javnan eftirmetast so, at næmingarnir gerast tilvitaðir um, hvat tað er, sum fær tosið á glið og samrøðuna ella orðaskiftið at rigga og ganga væl.
Lesing
Næmingurin skal haldast til at lesa nógv. Eitt gott lesiumhvørvi í skúlanum er ein treyt fyri at menna góðar og fjølbroyttar lesiførleikar. Hetta verður skapt í flokkinum við nógvum ymiskum lesitilfari og góðum vanum. Skúlabókasavnið er ein sjálvsagdur partur av hesum góðu vanum. Fyri at røkka góðum lesiumhvørvi er av stórum týdningi, at skúlabókasavnið er ein natúrligur partur av skúlagongdini. Í byrjanini kunnu næmingarnir t.d. lesa eina stutta bók um dagin. So hvørt sum bøkurnar gerast longri, má meira tíð setast av til at lesa eina bók. Umráðandi er, at lesingin verður løgd til rættis samsvarandi tí førleikastigi, næmingurin er á. Allir næmingar skulu lesa eina aldurshóskandi skaldsøgu ella samsvarandi tekstmongd um mánaðin øll skúlaárini.
Lívlong læring
Umráðandi er, at næmingurin gerst tilvitaður um samfelagsliga og persónliga týdningin av tí menniskjaliga og samfelagsliga tilfeingi, útbúgving er. Tí skulu næmingar eggjast til at umhugsa sína egnu framtíð og seta sær persónlig mál, har lærarin leggur lag á og skapar umstøður, sum stimbra hugin til at læra nýtt alt lívið.


c: text/html

text:
Heimasíðan hjá Tórshavnar kommunu upplýsir í dag at nú er málið um ein spælistað í miðbýnum komið eitt stig nærri veruleikanum. Tað er at frøast um.
Upplýst verður at “til býráðsfundin í kvøld hava trivnaðarstjórin og mentamálaleiðarin mælt til at játta eina miljón av íløguætlanini 2012 í sambandi við arbeiðið at gera Reinsaríið til rytmiskan spælistað. Bæði mentamálanevndin og fíggjarnevndin hava mælt til at taka undir við uppskotinum.
Byggilistarliga hugskotið, sum Kontrast Arkitektar hava gjørt, byggir á at tvinna tað gamla saman við tí nýggja. Innan verður tað gamla varðveitt, sum er merkisvert í sær sjálvum, og við nýggjari innrætting og nútíðar sniði fæst ein meira tíðarhóskandi og nýtiligur bygningur.
Hugskotið byggir á at fáa ein sokallaðan polyvalentan bygning, sum við sínum mongu tiltøkum kann broyta funksjón eftir tørvi. Hetta, at hava rúmini so opin sum møguligt og funktiónirnar mobilar.
Mesta arbeiðið við Reinsarínum er at meta sum restaureringsarbeiði, og tí verður arbeiðið framt í smáum stigum.”
Málið um ein spælistað hevur í mong ár verið frammi. Heimleysir tónleikarar í býnum hava savnað undirskriftir og mentaálit hava verið skrivað. Og í óðum verkum var ein nýggja Perla skrumbla upp eftir ongari tíð. Nú er bara at vóna at henda ætlan er væl gjøgnumhugsað, heldur enn tað bera valagn. Týsdagin 13. november 2012 er kommunuval. Livst, so spyrst.
Úr mentanarálitinum hjá Tórshavnar kommunu Havnin, livandi, kveikjandi, skapandi (apríl 2000) fáa vit hesa 12 ára gomlu støðumynd og framtíðar ynski og ætlanir:
Spælistøð
Góð konserthøli eru í býnum, men hesi høli er ikki altíð tøk og verða nýtt til mong onnur endamál. Saknur er á hølum, sum burturav kunnu brúkast til venjingar og samanspæl, og saknur er á veruligum spælistøðum. Eitt spælistað er hús ella høli við dagligari leiðslu og skiftandi skrá, har fólk kunnu koma meira óbindandi enn til almennar konsertir og hoyra góðan tónleik. Eitt spælistað krevur hugnaligt umhvørvi fyri áhoyraran og skal liggja væl fyri miðskeiðis í býnum. Tað er arbeiðspláss hjá tónleikarum ella bólkum, sum eina tíð kanska kundu spælt hvør sítt kvøld í viku. Spælistaðið kundi skipað fyri samstarvi við matstovur og kaffistovur í býnum, hópur av góðum tónlistafólkum eru tøk og bíða bara eftir at verða boðsend at spæla. Spælistaðið er eitt vakstrarhús fyri tónleik og aðrastaðni ein partur av vanliga býarlívinum.
Ynski og ætlanir
Teir longu bíðilistarnir geva eina mynd av tí stóra og breiða áhuganum fyri tónleiki. Børn eiga at byrja at spæla 5-6 ára gomul, men noyðast ofta, sum nú er, at bíða til tey verða 10 ella 11. Tí eigur at verða gjørt eitt miðvíst arbeiði at útbyggja tilboðini í musikkskúlanum, ikki minst í klaverundirvísingini, har bíðilistin er longstur.
Lærararnir eiga at fáa umstøður at kunna menna seg listaliga. Hetta kundi verið gjørt við at tímatalið í starvssetanini verður býtt sundur, so at ein partur er undirvísing, meðan annar partur er samanspæl, tónasmíð, venjingar o.a. Musikkskúlin saknar høli hjá skúlanum at ráða yvir til samanspæl og vísir á økið á Frúutrøð millum skúlan og læknaviðtaluhølini. Til rútmiska tónleikin eiga fleiri venjingarhøli at verða, gjørd soleiðis at óljóð ikki nervar grannar. Kommunan eigur at útvega sær ljóðútbúnað, sum er lættur at seta upp og flyta, tá ið ein bólkur ella eitt kór skal framføra tónleik fyri øðrum ymsa staðni í kommununi.
Eitt ella fleiri spælistøð eiga at vera miðskeiðis í býnum, har lætt er at koma á gátt bæði hjá vanligum havnarfólki og hjá gestum, sum koma til býin.Umframt eitt virkið og livandi tónleikalív hevði tað kunnað givið økt virksemi í miðbýnum og verið gott tilboð til ferðafólk.
Samanspæl og samstarv millum skúlarnar í kommununi eigur at mennast til dømis við árligum felags skúlastevnum, og kommunan kundi hjálpt við at fyrireikað og fyriskipað tónleikastevnur og konsertir, so at teir virknu tónleikararnir kundu savnað seg meira um tónleikin og sloppið undan tíðarkrevjandi umsiting. Yvirhøvur eigur samstarvið at mennast, eisini millum listagreinirnar, so at tónleikur, orð, rørsla og myndir kunnu bindast saman í størri heildir.
Havnar Hornorkestur hevur vánaligar húsaumstøður. Umframt at hjálpa við hølum og umsiting kundi býráðið kveikt nýroyndir, og hon eigur at umbiðja nýggj verk at framføra í sambandi við stevnur, hátíðarhald og onnur serstøk høvi.

robotstxt: allowed

filter: keep


text:
- Tíðindi, mentan og ítróttur
Andstøða: strika uppboðssølu og menningarkvotur
Í gjár kom álitið loksins frá vinnunevndini viðvíkjandi uppskotinum um fiskivinnunýskipan, sum væntandi fer til atkvøðugreiðslu fríggjadagin. Í álitinum mælir andstøðan til, at uppboðssøla og økiskvotur, eisini kendar sum menningarkvotur, verða strikað úr uppskotinum.
Jógvan Skorheim, limur í Vinnunevndini, heldur, at menningarkvoturnar er ein máti at luta fiskirættindi út politiskt, og at tær kunnu tí nýtast sum samráðingaramboð at keypa atkvøður til fiskivinnuuppskotið.
Samgongan: hækka menningarkvoturnar
Í broytingaruppskotinum, sum samgongan í Vinnunevndini legði fram í gjár, vaksa menningarkvoturnar úr 7% upp í 8,5% av ymiskum fiskasløgum.
Í viðmerkingunum til broytingaruppskotið stendur, at menningarkvoturnar eru ætlaðar til verkætlanir kring landið serstakliga til økir í landinum, har arbeiðsloysið er størri enn aðrastaðni, ella har atgongdin til tilfeingið er avmarkað.
Trupult at semjast
Bjørt Samulesen, segði í gjár soleiðis til, at menningarkvotan nú er farin úr 7% upp í 8,5%:
- Tað er har vit lendu aftaná drúgt togtogarí. Ynskini hava verið mong og ymisk, og í fleiri førum hava tey gingið heilt í hvør sín rættning. So tað hevur verið ómetaliga trupult at blíva samdur um. Men hatta er so tað, sum vit valdu at skjóta upp sum umboð hjá samgonguni í Vinnunevndini.
Finnast at menningarkvotum
Men bæði Hanna Jensen úr Framsókn og andstøðan í Vinnunevndini finnast at menningarkvotunum:
- Hetta byrjaði sum 7%, og so bleiv tað 8%, og eg haldi áðrenn tað, var tað 5%. Tað vísir seg so, at hetta er nakað, sum samgongan brúkar til at forsýna onkrum í samgonguni - kanska har sum fiskivinnan ikki er so sterk í dag. Kanska har sum hon hevur verið sterk fyrr, sigur Jógvan Skorheim um menningarkvoturnar.
Ikki neyvari grundgeving
Andstøðan grundgevur ikki neyvt, hví hon heldur, at menningarkvoturnar skulu takast úr uppskotinum. Men andstøðutinglimirnir eru ímóti, at útlutingin av rættindum samanlagt fer fram uppá tríggjar ymiskar hættir ella skipanir:
1) At millum 15 % og 25 % av rættindunum verða seld á uppboðssølu
2) at 8,5 % av ávísum rættindum verða útluta sum økiskvotir og
3) at ein partur verður útluta sum ein skipan við søguligum rættindum
Andstøðan skrivar, at hon er ímóti samanflættingin av hesum trimum skipanunum. Tað ger uppskotið torgreitt, tí skilnaðurin millum hesar tríggjar skipanir er sera ógreiður og kann nærmast setast av handahógvi av landsstýrismanninum sjálvum orsakað av óvanliga mongu og sera víðu kunngerðarheimildunum, sum landsstýrismaðurin fær við nýggju lógini, skrivar andstøðan í viðmerkingunum til broytingaruppskotið.
Sí eisini


text:
Her voru 4 minusstig i morgun, so tað var gott , eg hevði troyggju og frakka og húgvu og handskar. Fríggjakvøldið var eg i Kph., Símun gjørdi døgurða, og Lisa og Símun og eg ótu saman.
Ta ið eg kom til Brussel, vóru FS og Louis ímóti mær. So beina leið at hyggja at hockey, tveimum dystum í senn, bæði Madeleine og Emil. FS hevði fylt køliskapið við grønmeti, so tað er eingin umbering....
Í dag hevur Madeleine hildið føðingardag í eini bowlinghøll, 15 børn i alt, bowling og døgurða við ísi omaná.
------------------
Emil og Louis høvdu hvør sín vinmann við, her síggja vit Lars, Emil og Madeleine, og niðanfyri eru Jordi og Louis við.


text:
Tú & Eg Ráðgevingin
Anonym ráðgeving til børn og ung. Kjatta, send eitt bræv ella ring til okkum og vit eru til reiðar at hjálpa.
Umsóknir
Barnafamiljur kunnu søkja um stuðul til barnaføðingardagar, frítíðatrítriv hjá børnum og jólahjálp.
Betri Vinir
Fri For Mobberi
Um Barnabata
Landsfelagsskapurin Barnabati
Barnabati var stovnað 22. mars í 1980 eftir áheitan frá donsku deildini hjá Save The Children Alliance, betri kent um okkara leiðir sum Red Barnet. Barnabati hevur frá fyrsta degi arbeitt fyri at bøta og menna um kor, trivna og umstøður hjá børnum og ungum í Føroyum, eins og úti í heiminum. Longu í 1981 var farin undir at veita sálarliga ráðgeving. Hetta var gjørt í samstarvi við Jógvan Bæk og Hera Kragesten. Umframt hetta var eisini fari undir at savna pening inn, so ymisku bygdirnar runt í Føroyum kundu fáa barnagarðar. Vit hava savna nakrar greinar, ið lýsa virksemi hjá Barnabata gjøgnum hesi mongu árini. Hesar finnur tú á síðuni Um Barnabata.


text:
Sendistovur
Kring allan heim umboða sendistovur áhugamálini hjá heimlondum sínum. Tær skapa fortreytir fyri samstarvi og veita fólki og fyritøkum rættindi og fortreytir at liva og virka í fremmandum londum.
Føroyskar sendistovur skulu setast á stovn í New York, Moskva og Geneve. Løgmaður, ið higartil hevur umsitið uttanríkismál, fer framvegis at hava umboðandi funktiónir, men hann fer nú eisini í størri mun at virka sum forsætisráðharri, tað vil siga hava politisku leiðsluna í landsstýrinum um hendi.


text:
Fýra mans á U19 og U21
TB | 26/08/13
TB hevur av álvara fingið fótin inn um á ungdómslandsliðini, og nú eru tveir leikarir á U19 og tveir á U21.
Talan er um teir fýra ungu fýrarnir Teitur Olsen og Poul Ingason, sum skulu við U19 og so Rógvi Joensen og Teitur Justinussen á U21.
Teir báðir Teitur eru báðir nýggjur menn á hesum báðum landsliðunum. Báðir hava í ár víst sera góðar taktir og hava teir leikt á hvør sínum bakkplássum í Effodeildini í ár.
Umframt teir báðar, so eru Rógvi og Poul úttiknir – báðir hava áður verið úttiknir og hava gjørt tað so mikið væl at tað hevur ført við sær eina endurúttøku.
Ein annar TB’ari, sum eisini er úttikin til U21 er Gilli Sørensen, sum seinast teir leiktur skoraði fyri Føroyar.
U19 landsliðið skal luttaka í EM-undankapping í Makedonia í døgunum 2. til 12. september.
U21 skal eins og A-landsliðið spæla móti Týsklandi á Tórsvølli. Hesin dysturin verður 6. september.
Hjartaliga til lukku allir fimm.


text:
GRANNASTEVNA Ķ SAMBAND VIŠ
ŚTSKIFTING.
Formelt.
Krav um at skifta śt innangaršsjųrš veršur sent
sżslumanninum, og mį minst tķggjundaparturin av ųllum markatalinum av
innangaršsjųršini ķ bygdini skriva undir kraviš (§ 6 ķ śtskiftingarlógini).
Tį
iš uttangaršsjųrš, lunnindi og ręttindi, sum eru ķ felag, verša alment śtskift
ella samanlųgd, veršur fariš fram eftir reglunum ķ §§ 6 og 8, sbr. § 4, tó
veršur ķ stašin fyri oršiš innangaršsjųrš sett uttangaršsjųrš. Tį samanlagt
veršur, krevst, at atkvųtt veršur į grannastevnu fyri hvųrt av brśkunum, sum
bišiš verur samanlųgd. (§ 78 ķ śtskiftingarlógini).
Sżslumašurin
setur sķšani mįliš undir višgerš og atkvųšu į nęstu grannastevnu ķ bygdini.
Skal
mįliš framvegis fįa frama, mugu įnarar samtykkja mįliš į grannastevnu.
Įvikavist mugu teir eiga minst fjóršingin av gamla markatalinum av
innangaršsjųršini ķ bygdini og sum ķ tali eru minst fjóršingurin av įnarunum ķ
innangaršsjųršini.
Įšrenn
grannastevnuna.
Sżslumašurin
tryggjar sęr, at mįliš er frįbošaš honum innan 1. november įriš frammanundan og
at kraviš um śtskifting hava skrivaš undir minst tķggindaparturin av
markatalinum ķ brśkinum, hagapartinum ella hųgunum (§ 4 ķ grannastevnulógini).
Sżslumašurin
letur sķšani kunngera, hvųrji mįl eru bošašar honum til višgeršar į
grannastevnu.
Kunngeršin
skal ķ minsta lagi 4 vikur undan grannastevnuni gerast almannakunnug
samsvarandi lóg fyri Fųroyar nr. 59 frį 1. aprķl 1912 um śrgildisseting av
kunngerš į kirkjustevnu. Hetta merkir, at kraviš er, at lżst veršur ķ svųrtu talvu. (§ 5 ķ grannastevnulógini).
Er
neyšugt viš jįttan frį Jaršarrįšnum (festijųrš/kongs), skal sżslumašurin ķ
minsta lagi 4 vikur undan grannastevnuni geva Bśnašarstovuni neyšuga frįgreišing
um hvussu mįliš er višgjųrt į grannastevnuni. Ķ roynd og veru merir hetta, at
teir fįa avrit av innlagda mįlinum og fįa upplżst um, nęr grannastevnan veršur
hildin. Tį talan er um festijųrš/kongs, kann Jaršarrįšiš sum eigari atkvųša į
grannastevnu, og tķ skal Bśnašarstovan hava frįbošanina.
Ķ
lżsingini til grannastevnu eigur at vera vķst į, at eingin kann atkvųša fyri
annan į grannastevnu uttan viš skrivligari fulltrś, sum tvey vitnir skulu
vįtta. Taš er tó einki įsett ķ lógini um, at tvey vitnir skulu skriva undir
vįttanina.
Grannastevnudagin
ella so tętt uppundir dagin, sum taš ber til, fęr sżslumašurin til vega ein
eigaralista višv. tķ brśkinum, hagapartinum ella hųgunum, sum eru uppį tal ķ
sambandi viš śtskifting.
Eigaralistin
er śtskrift śr tinglżsingini og upplżsir eigaran, matrikulnummar, og hvussu
nógv ein eigur.
Vanliga
fęr sżslumašurin eigaralistan frį Matrikulstovuni, sum dagfųrir listarnar frį
Tinglżsingardeildini hjį sorinskrivaranum
Til
ber sjįlvan grannastevnudagin at broyta eigaravišurskiftini fyri į tann hįtt at
įvirka atkvųšugreišsluna į grannastevnuni. Taš er ikki neyšugt, at
broytingarnar ķ eigaravišurskiftunum eru latin inn til tinglżsingina
frammanundan. Įnarin kann į sjįlvari grannastevnuni bošaš sżslumanninum frį
broytingini og vķsa fram skeyti.
Um
hetta er avgerandi fyri, um mįliš kann vinna frama ella ikki į sjįlvari
grannastevnuni, veršur sżslumašurin at kanna hetta gjųllari og kunngera į
grannastevnuni, at sjįlv avgeršin veršur kunngjųrd seinni. Grannastevnan fer
annars fram sum vanligt.
Sżslumašurin
kannar eigaralistan og ansar eftir:
-
at ein eigari kann standa
fyri fleiri matrikulnr.
-
at fleiri eigarar kunnu vera
um eitt matrikulnr. og įsett er, hvussu nógv hvųr teirra eigur
-
at fleiri eigarar kunnu vera
um eitt matrikulnr. og uttan įsett er, hvussu nógv hvųr teirra eigur
Undir
nr. 1, telur ein eigari bara einaferš ķ eigaratalinum, men atkvųšur viš ųllum
markatalinum, sum hann eigur, taš merkir, at stendur hann uppfųrdur fleiri
feršir undir ymiskum matr.nr., so telur ein bert viš einaferš sum eigari, men
fęr alt markatališ viš sęr.
Undir
nr. 2 telur hvųr einstakur eigari ķ eigaratalinum, taš merkir, at um t.d. 5
eigarar eiga hvųr sķn fimting ķ matrikulnr.48 b, sum er 10 skinn, so eru fimm atkvųšur viš
hvųr sķnum 2 skinnum.
Undir
nr. 3 telur hvųr eigari viš lutfalli,
taš merkir, at er eitt matr.nr. 15 skinn og hevur 3 eigarar og einki įsett um,
hvussu nógv hvųr eigur, so atkvųšur hvųr eigari viš 5 skinnum ķ part.
Hetta
er vanliga gjųrt upp frammanundan grannastevnuni, soleišis at sżslumašurin
hevur eitt yvirlit sum vķsir:
-
Markatališ ķ haganum
-
Eigaratališ ķ haganum
-
Hvussu stórt markatal og
eigaratal skal atkvųša, so at mįliš skal vinna frama.
Er
markatališ smįbżtt į nógvar eigarar, er betri at brśka gyllin ella skinn at
rokna eftir.
Į
grannastevnuni.
Įšrenn fariš veršur undir sjįlvt mįliš, tilnevnir
sżslumašurin tvey vitni at fylgja samrįšingunum og at skriva undir geršabókina.
Mįliš
veršur lisiš upp, og sżslumašurin letur menn fįa mųguleika at umrųša mįliš fyri og ķmóti.
Eigaralistin
veršur lisin upp og sżslumašurin spyr, um broytingar eru ķ eigaravišurskiftunum.
Tį
hildiš veršur, at mįliš er nóg vęl lżst, veršur taš sett undir atkvųšugreišslu.
Sżslumašurin
spyr, hvųr atkvųšur fyri, og skrivaš veršur ķ geršabókina:
soleišis
veršur hildiš fram, til atkvųšugreišslan er lišug.
Taš
veršur bara spurt um, hvųr er fyri, av tķ at tey, sum ikki atkvųša av sęr
sjįlvum eru ķmóti.
So
veršur talt saman (mk.-gl.-sk.) og somuleišis eigaratališ.
Tey/teir,
sum atkvųša viš fulltrśum skulu lata fulltrśirnar inn til sżslumannin, og skulu
tęr liggja saman viš mįlinum til Bśnašarstovuna.
Sżslumašurin
skal góštaka fulltrśirnar ansa eftir, at tęr eru dagfestar og undirskrivašar.
Sķšani
veršur lisiš upp taš, sum er skrivaš ķ geršabókina (§ 5 ķ grannastevnulógini).
Eftir
hetta skriva vitnini undir og sķšani sżslumašurin.
Hvųr
ein viš atkvųšurętti kann fįa śrskrift śr geršabókini.
Eftir
grannastevnuna.
Eftir
grannastevnuna sendir sżslumašurin Bśnašarstovuni:
-
Kraviš um śtskiftingina viš
tilhoyrandi mįlskjųlum
-
Śrskrift śr geršabókini fyri
grannastevnuna.
-
Allar fulltrśir og annaš,
sum er framlagt į grannastevnuni.
Tį
Bśnašarstovan hevur fingiš kraviš at skifta śt viš skjųlunum undir 1-3 nevnd,
kannar taš, um tey formligu višuskiftini višv. śtskifting eru til stašar. Verša
tey ikki góškend ķ Jaršarrįšnum, kann einhvųr innangaršseigari, um talan er um
innangaršsjųrš, ella uttangaršseigari, um talan er um uttangaršsjųrd, innan 8 vikur eftir kunngerš ķ viškomandi
bygd kęra avgeršina til Fųroya Landsstżri.
Góškennir
Bśnašarstovan harafturķmóti kraviš, veršur mįliš sent Fųroya Landsstżri, sum
setur ein formann fyri śtskiftingarnevndini (ein av teim serkųnu į Umhvųrvisstovuni/
Matrikulstovuni) og herumframt tveir limir millum teirra, sum landsstżriš hevur
sett at vera śtskiftingarlimir.
Formašurin
fyri śtskiftingarnevndini kunnger sķšani viš ķ minsta lagi 3 mįnaša varningi,
nęr fyrsti śtskiftingarfundur veršur hildin ķ avvaršandi bygd.
Er
talan um uttangaršsśtskifting, kann talan vera um ein part av markatalinum ķ
bygdini og enntį bara umfata eitt brśk, lķkasum talan kann vera um alt markatališ
ķ bygdini.
Tį
iš talan er um innangaršsśtskifting, er vanliga talan um alla innangaršsjųršina
og ķ roynd og veru eisini byggiųki, strandarųki og havnaųki, hóast teir ikki
liggja undir tķ vanliga jaršarfelagsskapinum.
Viš
śtskiftingini veršur ųll bygdin umlųgd. Neyšugir vegir verša śtlagdir, og
tiknar verša avgeršir um neystagrundir, lendingaplįss og onnur ręttindi, sum
t.d. fuglaveišu o.a.
Brśksręttur,
undir hesum rętturin til vetrarbit hjį seyši į bųi ella ašrari innangaršsjųrš ķ
bygdini veršur višgjųrdur, og skal śtskiftingarnevndin eisini taka stųšu til
garšaskylduna.
Taš
er soleišis, at jųršin nógva stašni ķ Fųroyum, serliga ognarjųršin, er pettaš
sundur ķ smįlutir, og at innangaršsjųršin, hjį manni sum bara eigur fįa gyllin,
ofta liggur spjųdd ķ nógvum lutum um alla bygdina, og at uttangaršsjųršin
liggur ķ fleiri hųgum. Hetta ber til at bųta uppį viš at skifta, soleišis at
eigari fęr sķna innangaršsjųrš lagda saman ķ ein lut ella fįar lutir, og
soleišis at uttangaršsjųršin veršur lųgd ķ ein haga.
Kommunan
hevur rętt til at ognartaka 2% av dyrkaša lendinum og 4% af tķ ódyrkaša
lendinum, sum kunnu śtleggjast til grundstykki. Somuleišis kann kommunan ķ
śtskiftingini brśka ašra heimild at ognartaka til vegir, kirkjugarš, skślar og
havnir. Henda heimild til kommunurnar er gjųrd fyri at nųkta allan
śtbyggingartųrv hjį kommununi fleiri įr framyvir.
Mannagongdin
ķ eini śtskifting er vanliga tann, at śtskiftingarųkiš veršur boniteraš
(viršismett) og uppmįlt og geometrisk kort verša gjųrt av tķ. Byrjaš veršur
soleišis viš at skrįseta lutirnar hjį teimum einstųku eigarunum. Lutirnir verša
sķšani viršismettir, soleišis at besta jųrš veršur sett til 100% og minni góš
jųrš til eitt lęgri prosenttal, mųguliga heilt nišur ķ 0%. Tį iš śtskiftingin
er av, eigur hvųr eigari at fįa śtlagt sama ųki ķ virši, sum hann įtti
frammanundan, tó dragist frį taš, sum er ognartikiš. Taš ųkiš, hann fęr śtlagt
eftir skiftiš, kann ķ vķdd verša bęši nógv stųrri og nógv minni enn undan
skiftinum. Įtti ein t.d. 10.000 fermetrar av jųrš undan skiftinum viršismett
til 100%, og hann eftir skiftiš fęr jųrš, sum er viršismett til 50% fęr hann
sostatt tvęr feršir so stóra vķdd, sum hann įtti įšrenn. Var jųršin
harafturķmóti undan skiftinum mett til 50% , og hann fekk jųrš burtur śr skiftinum
viršismetta til 100%, hevši hann fingiš knappar 5.000 fermetrar.
Įšrenn
śtskiftingin veršur endaš, skulu markini verša sett endaliga, og ognirnar verša
settar ķ skattamerkur. Avgerš veršur tikin um, nęr iš eigararnir kunnu taka
jųršina ķ brśk, og hvussu og hvųr skal bera śtreišslurnar av śtskiftingini.
Endaš
veršur viš, at śtskiftingarnevndin bošar til fundar, har śtskiftingarętlanin,
kort og matrikul verša lųgd fyri eigararnar.
Ķ
śrskuršinum veršur tikiš saman um tey višurskifti, sum hava tżdning fyri
śtskiftingina, og sum skulu tinglżsast sum servituttur į įvķsar ognir. Eisini
veršur gjųrt av, nęr śtskiftingin fęr gildi.
Śtskiftingarmįliš
kann kęrast til yvirśtskiftingarnevndina viš sorinskrivaranum sum formanni og 4
ųšrum śtskiftingarlimum og varalimum, sum landsstżriš setur til hvųrja sak sęr
millum teir 36 śtskiftingarlimirnar, sum landsstżrismašurin ķ vinnumįlum hevur
sett.
Somu
śtskiftingarlimir kunnu ikki vera ķ śtskiftingarnevndini og
yvirśtskiftingarnevndini.
Vanliga
ber ikki til at kęra til yvirśtskiftingarnevndina, fyrrenn śtskiftingin er
lišug, men kann śtskiftingarnevndin ķ serligum fųri, tį iš hildiš veršur
hóskandi, geva loyvi til kęru. Sišvenjan er tann, at śrskuršur um ognarrętt og
bonitering kann kęrast til yvirśtskiftingarnevndina, įšrenn lutingin veršur
fastlųgd.
Grannastevnulógin: Lóg nr. 170 frį 18.05.1937 fyri Fųroyum
um grannastevnu.
Śtskiftingarlógin: Lóg nr. 147 frį 27.03.1939 fyri Fųroyar um
śtskifting, sum seinast broytt viš Ll. Nr. 23 frį 30.04.1963.


text:
- 72Shares
Dámar tær væl at arbeiða við eldri fólki og at skapa teimum ein góðan og virknan gerandisdag, er tað møguliga tær vit leita eftir.
Søkt verður eftir
Røktarfólki at arbeiða í skiftandi vaktum , summarið 2018. Arbeitt verður dag-, kvøldvakt og annaðhvørt vikuskifti.
Størvini vera at byrja 01. juni 2018.
Dentur verður lagdur á:
- Førleika, hegni og áhuga í at veita heimabúgvandi borgarum heilsustimbran og røkt.
- Góð tvørfaklig samstarvsevni
- Evni og áhuga í at vera kreativ og nýhugsandi í arbeiðinum
- At vera jalig og fleksibul
Vit kunnu bjóða
- Eitt spennandi arbeiðspláss
- Góðar arbeiðsumstøður og fjølbroyttar avbjóðingar
- Gott samstarv við onnur fakfólk
Starvsetan og løn
Starvið verður sett sambært sáttmála við avvarðandi fakfeløg. Um tú ynskir fleiri upplýsingar, ert tú vælkomin at ringja til Brynhild Restorff, deildarleiðara á Miðstøðini, á tlf. 730212.
Umsóknir
Umsóknir við prógvum, CV og øðrum, skulu vera okkum í hendi í seinasta lagi 15 mai.
Umsóknir skulu sendast til: Nánd – Oyran 2, 512 Norðragøta ella á teldupost: nand@eystur.fo
_____________________________________________________________________________
Eysturkommuna og Fuglafjarðar kommuna hava skipað javnbjóðis samstarv um heimatænastu, eldrarøkt v.m., og tann 1. januar 2015 yvirtók samstarvið ábyrgdina av eldraøkinum í kommununum. Samstarvið hevur heitið Nánd. Dagliga umsitingin hjá Nánd er partur av umsitingini hjá Eysturkommunu. Samstarvið rekur trý sambýli, eitt dagtilhald fyri demens og eina deild, ið tekur sær av heima- og sjúkrarøkt.
Sí meira um Nánd á: www.eystur.fo undir “eldri”.


text:
IRF er ein interkommunalur renovatiónsfelagsskapur, sum allar kommunur í Føroyum, við undantaki av Tórshavnar kommunu, eiga og reka í felag. Virksemið hjá IRF fevnir um øki hjá teim 28 limakommununum í felagnum.
Hjá IRF starvast umleið 70 fólk. Virksemið hjá IRF fevnir um:
• Innheintan av húsarhalds – og virkisburturkasti
• Endurnýtslu
• Brennistøð
• Reinsitænasta
• Spilloljureinsiverk
• Handfaran av serliga dálkandi burturkasti
• Móttøku- og tyrvingarpláss í Trøllavík í Suðuroy
• Jarnendurnýtslu á Gjánoyri í Norðstreymoy
• Bilvrakpláss í Klaksvík, Sandoy og Suðuroy
• Bilverkstaður í Klaksvík
• Rottangaskipan


text:
- 27 mai 2015
Jóhan Páll -- "ungur nemur"
Leygardagin 23.05 var tann árligi ruddingardagurin. Í mun til allar illveðursdagarnar í mai við lambaspræni og ternusnerti í ólukkumáta, royndist hesin dagurin bara heilt væl. Hann hevði lovað turt fyrrapartin og nógv regn seinnapartin, men merkiligt nokk royndist tað frægari her norðuri enn syðri á landi. Fyrraparturin var fínur, og seinnaparturin kundi góðtakast, sjálvt um nakrir ælingar mintu okkum á, at enn hevði vátveðrið ikki slept endanum. Ættin skifti millum útsynning og landsynning, og tað – at landsynningur átti í honum - slær sjáldan falska mentu.
Tað byrjaði sum vant við morgunmati í Bygdarhúsinum, og har var fitt av fólki. Eirikur Suni, av Gjáargarði, greiddi frá, at um hálvan juni mánað fer Gjáargarður at opna eitt kaffihús í Brandhúsinum á Gjónni. Brandhúsið hevur av okkum eldru altíð verið kallað Grottinborg, tí har minnast vit ta gomlu Grottinborg standa. Eg haldi tað vera synd, um tað navnið skal fara í gloymskuna. Kaffihúsið verður opið dagliga summarmánaðarnar frá 10 – 18, men sunnudag 14 -18 og annars tá serlig tiltøk eru. Har fæst m.a. kaffi/te/kakao, øl/vatn, vaflur, smyrjibreyð og ísur. Annars vildi Eirikur Suni fáa at vita frá bygdarfólkinum, um tey kundu hugsað sær, at okkurt annað eisini var at fáa. Í tí sambandinum býtti hann ein lista út, har hann heitti á bygdarfólkið – hvørt í sínum lagi – at skriva 5 vørur niður, ið eisini kundu vera í vøruútboðnum. – Fólk tóktust spent upp á hetta nýggja tiltakið. – Síðani greiddi Sofus eitt sindur frá teirri nýggju støðuni við Rás Gjógv, nú Sunda kommuna ikki longur stendur aftan fyri Rásina.
Tá ið hetta var yvirstaðið varð farið til verka. Dentur varð lagdur á tey somu støðini: Ánna, Gjónna, Fjøruna, Minnisvarðan, Bygdarhúsið – og eisini alla bygdina sum heild. Satt at siga – so sær tað rættuliga ruddiligt út, men tá ið tú “nærlesur” støðuna, so er mangt og hvat at taka hond í og hampa um. Ruddingardagurin er neyðugur, góður og hugnaligur. Teir, ið spulaðu Gjónna, fingu so fína vitjan av nøkrum blíðum donskum hægstarættardómarum. “Tað hevði verið synd at sett spulislanguna á teir,” helt ein skemtandi spulari fyri.
Klokkan 17 var so góður døgurði í Bygdarhúsinum. Har var væl av fólki – tó minni enn í fjør – og aftan á hendan matliga endan fór hvør í sina ætt.


text:
Samansetingin kundi valla verið meiri fjølbroytt, men kortini gav tað mesta meining, tá tiltakið De forblæste øer varð hildið á Christiania farna vikuskiftið.
Er hann nevndur, er hann kendur. Føroyski høvdingurin í danska náttarlívinum, Edmund S. Jacobsen. Litríkur er hann og tað eru tónleikatiltøkini, hann skipar fyri eisini. De forblæste øer var eitt gott dømi um hetta.
Tiltakið varð hildið á Loppen, ið er fyrsta spælistaðið, tú kemur til á Christiania. Eitt rátt og avlangt høli á 1. hædd, har konsertir eru so at siga hvørt kvøld í vikuni. Fyri júst einum ári síðani spældu 200 har – nú var túrurin komin til fýra onnur føroysk nøvn: Øssur Johannesen, The Dreams, MC-Hár og Hamferð.
At síggja til fýra ógvuliga ymiskir bólkar, sum tó hava fleiri felagsnevnarar. Hjá øllum pørtum var talan um teirra fyrstu framførslu á Christiania. Og fyri allar partar er eisini tað galdandi, at teir hvør í sínum lagi og á hvør sín hátt hava verið slóðbrótarar og undangongu menn á føroyska tónleikapallinum.
Dugnaligi og dámligi tónleikarin Knút Háberg Eysturstein var diskari hetta kvøldið undir navninum DJ Knút. Hann var maðurin, sum byrjaði og endaði tiltakið, og sum annars syrgdi fyri rætta huglagnum inni í Loppen. Og tað krevur sín mann, tí tá tiltakið byrjaði mundu tað valla vera meiri enn 30 fólk. Tá tað vóru mest vóru 300. Alt broyttist allatíðina. Fólk komu og fóru. Tónleikurin á pallinum skifti stíl, so hvørt ein bólkur fór av og annar kom á. Fólk fingu fleiri øl innanbora – og tað veit gud um tað ikki passar, um onkur føroyingur ikki roykti uttanfyri. Altso sigarettir. Og hassjsigarettir. Joints, tey kalla. Massar av teimum. Liðugtrullaðar eins væl og fólk eisini miksaðu sjálvi. Hassj, skunk, pott og so framvegis. Vistfrøðiligt eisini. Eingin nevndur, eingin gloymdur. Og eingin doyði, átti eg at lagt aftrat.
Knút loftaði øllum við sínum tónleiki. Visti allatíðina hvat lag var hóskandi – og tað var Svarti ravnur hjá Kræklingum millum annað. So hava christianittarnir eisini hoyrt tað! Herligt.
Ógvuliga hóskandi var Øssur fyrsti maðurin á pallinum. Uttan mun til hvør listagreinin er, ið Øssur úttrykkir seg í, so krevur hann nógv av tí, ið móttekur. Tíbetur gevur hann eisini eina rúgvu aftur – og soleiðis var eisini leygarkvøldið. Tað er myrkt og tað er óinnpakkað. Hann borðreiðir tað sum tað er, tí hann veit, at tað er gott. Hansara vøra er góð og talar fyri seg. Soleiðis var eisini leygarkvøldið á Christiania, sum fyri Øssursa viðkomandi byrjaði við, at ein yrking varð koyrd frá, áðrenn bassurin blídliga buldraði avstað. Myrkt, men samstundis leikandi lætt. Í ein góðan hálvan tíma. ”Takk”, segði hann so, reistist og fór av pallinum. Einki roks. Júst sum við tónleiki hansara, skaldskapi hansara og málningunum.
Síðani fingu vit eitt stílskifti, ið vildi nakað. The Dreams vóru næstir á pallinum – og tað sást á fjøldini. Nú eru tannáringar í Danmark Beliebers og Directioners, men fyri nøkrum árum síðani átti The Dreams størstu fjepparafjøldina. Dreamers kallaðu tey seg – og tey fylgdu teimum fýra føroyingunum allastaðni. Nú hava flestu fýrarnir í The Dreams eisini aðrar tónleikaverkætlanir at ganga uppí, The Dreams hevur spælt millum lítið og einki tey bæði seinastu árini, so fjepparaskarðin er ikki heilt tann sami, sum hann var, tá The Dreams vóru í hæddini. Hans Edward og hansara menn høvdu eisini gingið stillisliga um dyrnar við hesum tiltakinum, tí hetta ongantíð var ætlað sum ein klassisk The Dreams konsert. Tað var tað heldur ikki. Tað var eitt ball. Eitt føroyskt ball við Sirkus Tinganes og øðrum slagarum frá Tazy-tíðini, umframt fleiri coverløg, ið bólkurin ber væl. Teir hugnaðu sær á pallinum. Hans Edward legði út við at siga, at teir bara ætlaðu at spæla country – hetta sagt við tjúkkari suðuroyar dialekt. Og so var óformelli stílurin líkasum lagdur. Fólkið tók væl í móti – eisini nú vaksnu droymararnir.
Nú vóru vit komin hálvan veg og á skránni var MC-Hár. Í 22 ár hava teir øst og argað í Føroyum, og øll hesi árini hava politiskir myndugleikar, andaligir felagsskapir og privatpersónar roynt at steðga teimum. Við hesum í huga er tað at undrast yvir, at MC-Hár ikki hevur spælt á Christiania áður, tí frístaturin hevur sanniliga havt sínar dystir við júst somu myndugleikar, felagsskapir og fólk í síni 42 ára langu søgu síni. Fyri tey, sum ikki høvdu Hamferð ovast á listanum hetta kvøldið, so var MC-Hár ivaleyst hæddarpunktið. Ikki uttan orsøk, tí tá teir fóru av aftur pallinum, so høvdu teir leverað, fyri nú at vera í MC-Hársligari jargon. Teir eru feitir, sjálvfeitir eisini, men upp á ein fittan máta. Og so eru teir eisini dugnaligir. Tað helt eg eisini, at teir vóru, tá eg sum tannáringur var til mína fyrstu konsert við teimum. Tað er minst tíggju ár síðani nú – og teir eru vorðnir minst tíggju ferðir betri! Rókur fekk Loppen at syngja ”sperm” í kór, Niels Uni stjórnaði yvirkroppaballinum meðan Rani, Heri, Jens og Jónas bóru bólkin trygt og gott gjøgnum framførsluna. Tá Spark Buzz N og restin av manningini takkaðu fyri seg, ferðaðust føroysku tónarnir um sperm víðari út í søtu luftina, sum hevur valdið á stórum parti av frístatinum, meðan gólvið í Loppen fleyt við hítum, sum ivaleyst vóru fyltar seinni. Segði nakar sperm?
Høvuðsnavnið Hamferð settti punktum. Herfyri spældi Hamferð í dómskirkjuni í Havn, men leygarkvøldið var leikpallurin nakað øðrvísi. Tó so er tað altíð okkurt hátíðarligt yvir løtuni, tá Hamferð spælir. Hetta sjálvandi fyrst og fremst tí, at Hamferð er ein framúrskarandi bólkur. Teir taka seg sjálvan og tónleikin í størsta álvara. Og við bara fimm árum á baki er tað eitt imponerandi huglag, teir ferð eftir ferð megna at skapa við sínum tónum. Konsert teirra leygarkvøldið á Christiania var mest líkt eini tungari og tygnarligari jarðarferð. Stórsligið og virðiligt upp á allar mátar.
Eitt hóskandi punktum fyri einum frálíkum føroyskum kvøldi í danska frístatinum. Takk fyri Knút Háberg Eysturstein, Øssur Johannesen, Hans Edward Andreasen, Eirikur Gilstón Corfitz, Heini Corfitz, Heini Mortensen, Niels Uni Dam, Rókur Jákupsson Jacobsen, Rani Hammershaimb Christiansen, Heri Reynheim, Jónas Bloch Danielsen, Jens V. Jacobsen, Jón Hansen, John Egholm, Theodor Kapnas, Remi Johannesen, Esmar Joensen, Jenus í Trøðini og ikki minst Edmund S. Jacobsen, fyri eitt framúr gott kvøld.
De forblæste øer og eitt summarkvøld á Christiania er ein andsøgn í sær sjálvum. Samansetingin av bólkum hetta kvøldið var eisini margháttlig. Men tá høvdingar hittast og undangongumenn savnast, so kann úrslitið vera gott. Tað var tað eisini á Loppen leygarkvøldið.
Hetta var fyrsti gestabloggur nakrantíð á Nudlum, og hvør er meira upplagdur enn sjálvur musketerurin innan føroyska miðlaheimin, møguliga snøggasta blondina, ið nakrantíð hevur arbeitt í Miðlahúsinum, og uttan iva ein tann besti og spískasti klummuskrivarin, ið Føroyar hevur fostra. (eftirnavnið er eisini fínt).
Tá eg fimm minuttir í átta hetta fríggjakvøldið kom oman til Havnar Kirkju, var bíðirøðin heilt oman á vegin. Ikki nóg mikið við, at øll atgongumerkini mánadagin vóru rivin burt eftir einari løtu, nei, fólk vildi eisini tryggja sær, so gott pláss sum tilber og møttu tí upp, væl áðrenn dyrnar lótu upp.
Har vóru hópin av fólki, ið ikki vanliga fara í kirkju, men eisini hópin av fólki, ið ikki vanliga fara til eina Hamferð konsert.
Hetta er í sær sjálvum vísir, at Dómprósturin Uni Næs og hansara kirkjuráð tóku røttu avgerðina, tá tey lovaðu Dómamálmsbólkinum Hamferð, at spæla konsert har.
Nú var eg somikið kvikur mánadagin, at eg fekk fatur á atgongumerki til konsertina, og slapp at uppliva hetta frambrot innan nýtslu av føroyskum kirkjum, og tað eri eg glaður fyri. Hetta var ein konsert har bæði klokkur, kirkjuorgul og Tórshavnar Manskór blivu partur av Hamferð upplivingini, og í deiligu akkustisku umstøðunum var ljóðupplivingin ofta stórsligin.
Tað er fantastiskt, at dómpróstur gongur á odda við hesum, og vónandi er hetta eitt signal til aðrar føroyskar kirkjur at royna at endurnýggja seg, við eitt nú tónleikatiltøkum, ið bróta frá.
Mínar vónir til konsertina vóru ivaleyst dekan ov stórar, tí henda samanrenningin av Føroya tyngsta bólki, við hesum ófatiliga inniliga og sorgblíða tónleiki og Dómkirkjuni var fín, men so ikki meira enn tað.
Jú hæddarpunktini vóru fleiri, og her má eg nevna løtuna har Manskórið í onkrum sum mest ljóðaði sum ein flokkur av píndum djevlum, gav “Harra Guð, títt dýra navn og æra”, eina ótrúliga feita dimensión. Lagaskráin boðaði frá góðum, um komandi fløguna, eisini frálíki og varierandi vokalurin hjá sangaranum Jón Hansen gjørdi upplivingina bæði góða og áhugaverda.
Men samansetingin av Hamferð og kirkjuni livdi ikki heilt upp til vónirnar. Tí dómkirkjan er ein nokkso festlig kirkja innan, við sínum bláu, gyltu og reyðu litum, minnir hon í litavalið meira um eitt Tivoli enn eina kirkju, so tann inniligheit, ið onkur onnur kirkja kundi givið, kom ikki ordiliga til sín rætt har.
Sjálvandi hevur kirkjan nógva sál, og at lív og deyði altíð eru partar av hennara innihaldið til dagligt, setur síni spor, bæði hjá okkum sum vitja hana í sambandi við eitt nú dóp ella jarðarferðir, men eisini í sjálvum hølunum. Tí er ein ávís inniligheit har, men eg hevði vænta, at hetta var meira til staðar.
Akkustikkurin í kirkjuni gjørdi upplivingina serliga, og eg vóni, at vit framyvir sleppa at uppliva nógvar aðrar rokkkonsertir í kirkjum kring Føroyar, tí tá dómpróstur letur dyrnar upp, so er tað eitt signal til restina av prestunum.
Eg sat og hugdi at Degi og Viku saman við mammu míni fyrr í kvøld, eitt innslag var um Hamferð konsertina í Havnar Kirkju. Har sá man teir í Hamferð spæla sínar tungu dómamálmstónar í ljóðroyndini í Dómkirkjuni. Ein sjón, ið má metast, sum rættiliga forkunnug, og fyri nøkrum árum síðan fullkomiliga óhugsandi. Men tað var ikki tungi málmurin, ið fall mammu míni fyri brósti, tí hon viðmerkti næstan firtin, at ein av tónleikarunum spældi í hatti, og menn mugu ikki vera í hatti í kirkju.
Eg haldi, at tað er undurfult, at sjálvt mín gamla mamma ikki stúrsar við um tunga og larmandi málmin í guðs húsi, men heldur fokuserar uppá teir siðir, ið nú einaferð eru í kirkjuni, so sum hattareglan.
Soleiðis er eisini við tí at klappa í kirkju, tað ger man ikki, og tá eg seinni í kvøld var til konsertina, og restin av kirkjufólkinum klappaði, mátti eg kempa fyri eisini at klappa, tí tað sat so djúpt í mær, at tað ger man ikki.


text:
Um Óla í Seblendi á Strondum, sum gekk burtur fyri o. u. 70 árum síðan, gongur henda merkisverda søga:
Tá ið Óli var tvey ár og enn ikki farin í buksur, var hann longu vorðin heldur bannsettur og ófriðarligur; stóð hurðin opin, smoygdi hann sær á dyr. Soleiðis gekst eisini henda sunnumorgun, vit her skulu frætta um.
Prestur var staddur við Sjógv, har hann hevði altargang, og fólk var komið til kirkju. Mamma Óla fór ongan veg, hon var eftir heima, fekst við at seta døgurðan útá og ansa eftir soninum. Hurðin var opin, og Óli slapp sær út. Ikki vardi leingi, til mamman saknaði hann og fór at leita eftir honum; men ikki bar til at finna hann.
Hon fekk fólk í bygdini at leita, og prestur varð spurdur, um hann kundi siga, hvar Óli mundi vera. Prestur fór innar í sakristiið, tók kjólan upp um høvur sítt, steðgaði eina løtu á og segði so, at tað skuldi verða leitað inn við bakkan; tá skuldi tað eydnast at raka við hann.
Leitað varð av strandingum eins og av fólki úr grannabygdunum bæði ovarlaga og niðar-laga dag og nátt, men drongurin var ikki at finna hvørki uppi ella niðri.
Ikki fyrr enn seinnapartin dagin eftir var hann funnin á sandinum inni við Havaldaráir, 1 1/2 fjórðing innan fyri Skála og 1 fjórðing uttan fyri Skálabotn ella 4—5 fjórðingar frá Seblendi. Har sat hann bæði heitur og fróur og spældi við eina rúgvu av fjaðrum. Spurdur um, hvussu hann var komin inn hagar, svaraði hann, at ein svørt ær hevði borið seg.
Andreas Weihe: “Tjóðminni”, 1938


text:
Viking Supply Ships flytir úr Danmark
Frálandsreiðaríið Viking Supply Ships hevur gjørt av at flyta høvuðsstøð sína úr Keypmannahavn til til Kristianssand í Norra. Tað upplýsir felagið í ársfrágreiðing síni. Flytingin skal m.a. økja handilsliga fokusið, verður sagt.
Avgerðin um at flyta høvuðsstøðina hjá Viking Supply Service A/S úr Keypmannahavn til Kristianssand í Norra hendir fyri at streymlinja og økja handilsliga fokusið, skrivar Trond Myklebust, stjóri í Viking Supply Ships AB í ársfrágreiðingini.
“Flytingin fer at økja effektivitetin og økja fokusið hjá bólkinum upp aftur meira á norðaru økini og frálandsøki við illfýsnum veðurumstøðum,” verður sagt víðari.
Kelda: Viking Supply Ships


text:
- 14 mai 2006
Nýtt er tað, ið sjáldan sker!
Debesarhandil uppafturlatin - hvør hevði væntað tað?.
Í 1883 byrjaði Óli Debes at handla her, og uttan slit var Debusarhandil - og seinni Sofusahandil - opin til nýggjársaftan 1992. Tá vóru tíðirnar mestsum farnar frá slíkum bygdahandlum, so eisini hann legði kongin.
Óli og Oda
Men - stik den - seinasta leygardag (13.mai 2006) læt Debesarhandil uppaftur. Hamurin er tann sami, men útboðið er sera nógv broytt. Nú er handilin á tremur av klæðum, gávulutum og prýðislutum - tað mesta virkað av føroyskari hond. Áhugavert - ikki minst fyri tann ferðandi.
Tað stuttligasta av øllum er kanska tað, at nú kunnu gjáarfólk - eins og aðrir heimsbúgvar - bókstaviliga fara út at eta - tí í krókinum uttan fyri handilin er ein spildurnýggj cafe, so tað fæst altíð eitthvørt á tunguna.
Fleiri myndir: myndasavn - 2006 - Debesarhandil


text:
Í dag vóru fyrstu venjingarnar á nýggja vøllinum við Løkin.
Longu mitt seinnapartin, stutt eftir at børn vóru komin úr skúla, vóru tey at síggja á nýggja vøllinum. Og sum fráleið var vøllurin fullur av ungdómsliðum, sum vandu.
Kl. 18 vandi EFFO-hópurin á vøllinum.
Nýggi vøllurin er, sum vera man, stásiligur í mun til gamla vøllin, og spennandi verður, hvussu hann fer at roynast.
Fyrstu skoðsmálini vóru góð.
Vøllurin verður alment tikin í nýtslu í samband við EFFO-dystin móti KÍ sunnudagin 15. september.


text:
Tín rættur í sambandi við málsviðgerðina Tú hevur rætt til at verða hoyrd/-ur í sambandi við málsviðgerðina og at fáa innlit í títt mál. Tú hevur rætt til at lata teg umboða av øðrum, um tú ynskir tað. Eisini kanst tú hava ein hjáseta við tær, tá tú t.d. ert til samrøðu á Almannaverkinum.
Hevur tú ynski um at lata teg umboða ella at hava hjáseta, eigur tú at siga Almannaverkinum frá tí frammanundan.
Tú hevur rætt til at fáa skrivliga grundgeving, um umsókn tín ikki verður gingin á møti fult út. Og tú kanst altíð kæra eina avgerð hjá Almannaverkinum til kærunevndina í Almanna- og Heilsumálum. Treyt er tó, at kært verður innan 4 vikur.
Tín rættur í sambandi við málsviðgerðina
Tú hevur rætt til at verða hoyrd/-ur í sambandi við málsviðgerðina og at fáa innlit í títt mál. Tú hevur rætt til at lata teg umboða av øðrum, um tú ynskir tað. Eisini kanst tú hava ein hjáseta við tær, tá tú t.d. ert til samrøðu á Almannaverkinum.
Dagført tann 19-07-2013


text:
Orð: C.J.Brandt
Týtt: Jákup Dahl
1. Tær, Guð, sum ein ræður himni á,
veri lov og tøkk fyri náði;
tú hjálp tína veitir okkum, tá
her mestur er syndaváði!
Til jarðar tú sendir fragd og frið,
og menniskjan øll má fegnast við
tín tokka og blíði tína.
2. Guð faðir, vær prísum, vær tøkkum tær,
øll dýrdin er tín aleina;
tín trygga vernd er veikum nær,
til bata tú alt vilt beina!
Tú øllum hevur alt veldið á,
og frama fær hvørt eitt títt ráð,
tí óttast vit ongan vanda.
3. Guð sonur, Jesus Krist, Guðs lamb,
sum himmiríki oss gevur,
tú syndasekt vára tók og skamm,
so sálin nú lívsvón hevur;
tað rann fyri okkum títt dýra blóð,
tú deyðan leið, men upp tú stóð,
tú eina ert okkum sælan.
4. Guð Halgi Andi, vár uggari,
bjart sannleiksljós títt lýsir,
við okkum ver tú í ferðini,
so leið tú okkum vísir;
í freistingum statt okkum hjá,
alt sálargrand vend okkum frá,
og veit okkum sælu! Amen.


text:
Smiðjan í Miðvági fer at selja mat
Vinna20-08-2017 - 13:00 - Jóanis Albert Nielsen
1. septembur fær Nest í Miðvági nýggjar eigarar, tá ið Ann Margit Danielsen, Jákup Símun Fríðheim Jacobsen saman við Pizza 67 taka yvir. Nest skiftir samstundis navn til Smiðjan.
Tað verður Jákup Símun Fríðheim Jacobsen, ið verður stjóri á matarstaðnum. Ann Margit Danielsen verður dagligur leiðari, hon er úlærd kondittari og hevur nógvar royndir at reka matarstað.
Nógv nøvn hava verið uppi og vent hjá teimum, ið nú fara at yvirtaka matarstaðið í Miðvági, men navnið bleiv Smiðjan. Tað var Smiðu Jógvan, ið lat bygningin byggja á sinni, og tí halda eigararnir, at tað er hóskandi at brúka Smiðju navnið.
Tá ið vit spurdu nýggju eigarnar, hví tey hava valt at fara á marknaðin í Vágum, siga tey, at tey hava hugsa um tað í rúma tíð, og nú møguleikin var har, avgjørdu tey at keypa Nest. John Sigurd Petersen hevur átt matstaðið síðani apríl 2016. Tað var annars Regin Bláhamar, ið byrjaði at baka pizza í hølunum, tá ið hann lat Pizzakjallarin upp har í 2008. Hann broytti navn til Nest í 2012. Men frá 1. september eitur matarstaðið Smiðjan.
Nýggju eigararnir hava drúgvar royndir at reka matarstað, nevnast kann at Stjórin Jákup Símun Fríðheim Jacobsen hevur starvast yvir 10 ár hjá Pizza 67.
Ætlanin er at lata upp 2-3 vikur eftur yvirtøkudagin. Nakrar smávegis broytingar verða gjørdar, eitt nú er ein nýggjur pizzaovnur er keyptur.
- Vit hava drúgvar royndir at nýta hetta slagið av pizza ovni, tí hava vit valt at skifta pizzaovn, siga eigararnir, ið vísa á, at pizzabotnurin fer at líkjast tí, sum er í Pizza 67 í Havn.
Smiðjan fer at selja pizza í 12” stødd og sum naka nýtt eisini í 16” stødd, hetta er betur kent sum familju pizza og mettar 2-3 persónar.
Í Smiðjuni verður framvegis møguleiki at keypa burgarar og høsnarunga. Smiðjan fer at hava skeinkiloyvi og møguleiki verður at sita inni og njóta matin ella taka hann útvið (Take Away).


text:
Gentur U18 og Kvinnur leikarafund hóskvøldið
Hóskvøldið kl. 20 verður leikarafundur í 07 Vestur-húsinum fyri allar Gentur U18 og Kvinnur. Á skránni eru nøkur orð frá venjaranum, Silva, og gjøgnumgongd av venjingarætlan. Allar eiga at møta.
Sum kunnugt verður Silva høvuðsvenjari hjá GU18 og Kvinnum, og hetta verður so fyrsta høvið at møta venjaranum í hesum sambandi.
Kappingin hjá GU18 byrjar væntandi um hálvan mars, meðan 2. deild hjá kvinnum plagar at byrja miðskeiðis ella seint í apríl.
Komandi dystir
Betri-deildin, 27. mei kl. 15:00
07 Vestur - Skála
2. deild, 26. mei kl. 15:00
07 Vestur - NSÍ
Kvinnur, 23. mei kl. 18:20
AB/B71 - 07 Vestur a
Fleiri
Betri Deildin
Stigatalvan
Málskjúttar
Málskjúttar


text:
Genturnar og dreingirnir vunnu
U12 aldursbólkurin hjá B71 hevur veruliga spent seg út í ár.
Dreingirnir í U12 aldursbólkinum eru nærum ósigraðir í ár og har er nokk lítil ivi um at teir liggja ovast í teirra bólki. B71 genturnar eru harafturat væl við í teirra bólki, tó at har mangla nøkur úrslit, so ringt er at vita akkurát hvar tær munnu enda tá árið er av. Livst so spyrst.
Eitt er tó vist, bæði liðini hava fingið ógvuliga nógv burturúr árinum og ment seg nógv. Vit gleðast teirra vegna og vænta okkum meira í framtíðini.
Genturnar spældu kapping á Sandi og vunnu eisini kappingina. Dreingirnir spældu sínar dystir á Skála og vnnu allar dystirnar.
U12 gentur úrslit:
B71-AB (b) 1-1
AB (b)-HB (b) 1-1
B71-HB (b) 4-1
U12 dreingir úrslit:
NSÍ (b)-B71 1-3
B71-HB (c) 2-0
B71-KÍ (c) 5-2
B71-07 Vestur 5-4


text:
3. deild tapti í Sandavági
TB | 17/08/13
3. deild: 07 Vestur 6-3 TB
Triðbesta liðið hjá TB var í dag í Sandavági og leikti dyst móti 07 Vestur.
Úrslitið gjørdist, at heimaliði vann 6-3, eftir at hava verið frammanfyri heili 4-0 í hálvleikinum.
Dysturin var annars rættiliga javnur, og hevði hepni verið við okkara monnum, kundi TB sagtans fingið stig við sær suðuraftur.
Málini hjá TB skutu Chris (brotsspark), Kai og Fríði.
Viðmerkjast skal, at 3 av málunum 07 Vestur fekk, vóru sjálvsama vøkur og vælútførd.
Á myndini vænta Hanus Stórhamar, Hanus Tummasarson, Bjarni Kjærbæk, Rógvi Kárason og Jónas Bech . Myndamaður er Vagnur Nolsøe


text:
- Tíðindi, mentan og ítróttur
Framhaldssøgur
Henda sending er ikki tøk á heimsíðuni..
Vanliga eru tvær orsøkir til at ein sending ikki er tøk:
- Sendingin er ikki frígivin enn.
Hetta merkir vanliga at sendingin er ávegis..
Royn aftur um eina løtu. Vanligt er, at sendingar ikki eru tøkar á netinum fyrr enn sendingin verður send í sjónvarpinum.
- Sendingin er tikin av heimasíðuni
Sendingar eru vanliga bert tøkar í eitt ávíst tíðarbil.
Tað er ymiskt hvussu longi sendingar eru tøkar - sendingar, ið KvF ikki sjálvt hevur framleitt eru bert tøkar í styttri tíðarbil.
Tak niður
Framhaldssøgur, ið verða lisnar í útvarpinum, eru tøkar her á síðuni í ein mánaða, eftir at seinasti partur er lisin.


text:
Dýra Landsbanka floppið
politikkur30-12-2016 - 16:56 - Jóanis Nielsen
Ein almennur stovnur verður til tveir, vit fáa 7 eftirlit ístaðin fyri 6 og 3 nevndarlimir verða til 21. Kostnaður 9 mió og vit fáa í besta lagi tað sama.
Skattgjaldarin verður fátækari og alt verður betur, siga tey. Tá vit høvdu Landsbankan, høvdu vit fleiri bankakreppur og eingin ávaring. Landið misti eisini milliónir av feilplasering av gjaldførinum.
Meðan veruligi landsbankin, Gjaldstovan, hevur umsitið gjaldførið, hevur verið øðrvísið. Ratingin av landskassanum er farin upp. Við gamla Landsbankanum, var eingin renta av lánum lægri enn 3%, nú hevur Gjaldstovan fingið rentuna niður á 0,5%. Munur, ið merkist.
Við gjaldførinum, hevur Gjaldstovan fingið fyrimyndarliga góða rentu. Ja, so góða, at rentur av 2,3 mia av innstandandi nærum dekka rentur av uml. 5 mia. í lánum. Gjaldstovan hevur ikki mist eitt oyra við plasering av gjaldføri. Og vit hava heldur onga bankakreppu havt.
Óneyðugur og dýrur poppur byrjar 1. Januar og skattgjaldarin verður fátækari.
Jørgen Niclasen, tingmaður


text:
Í eini gamlari gátu fann eg loysnina á ættaróskilinum, sum almenna gitibrævið bar upp fyri øllum føroyingum í gjár:
Runt sum egg, fer um allan kirkjuvegg.
Ættirnar eru ikki tær vanligu, sum vit síggja í kumpassini hjá teim sjófarandi. Nei, í eini roynd at sjikanera Kringvarpið, verða tær fýra ættirnar myndaðar av landkrabbastavunum, sum eftir klokkuni úr erva og runt geva orðið N-E-W-S.
Tíðindini verða framleidd av egghøvdum, sum mala av ymsum ættum, tí tey dugu ikki ættirnar, og øll standa tey á høvdinum fyri 80 demokratiskt innheintaðum milliónum. That's it.
Hetta var ársins rebus, borin fram í einum gitibrævi, og settur inn í eitt egg á páskum.
Glad påsk!


text:
Nógv fólk hevur í dag vitjað fjølbroytta torgdagin. Henda myndin er frá barnatiltakinum, sum Búi og Dánjal skipaðu fyri. Teir dugdu sera væl at fáa børnini við. Veðrið royndist hampuliga væl, hóast okkurt æl var. Tá komu tjøldini væl við, har m.a. ókeypis smakkiroyndir við ymiskum laksaúrdrátum vóru at fáa.
19.07.2008
Væl eydnað laksa-& sølutorg
- Fólk í Funningsfirði fáa nú Bønhús
- Kortlegging við dronum
- Viðv. næmingagjaldi
- Bygdadagur í Rituvík 26. mai 2018
- Marmennilin
- Ruddingardagur leygardagin 12. mai
- Garðar í seyðahøgum standi
- Kunngerð um serstaka byggisamtykt fyri bygging av nýggjari kirkju á Glyvrum
- Ruddingardagar í Runavíkar kommunu
- Ársroknskapurin fyri 2017 góðkendur
- Innsavningin hjá IRF forskotin hesa vikuna
- Tjarnarvegur í Runavík stongdur vegna vegarbeiði
- Flaggdagsrøðan í Runavík 2018
- Flaggdagshaldið sent beinleiðis á R7
- Løgmaður heldur røðu á flaggdagshaldinum í Runavík
- Ragnar verður rakstrarleiðari
- Listaverkætlan í Elduvík
- Undirstøða
- Flaggdagshald – umframt ódnartøk og steypadyst
- Áheitan frá IRF um at øll húsarhald fáa sær ruskstativ


text:
Tak niður bíleggingarseðil og send til okkara, ella set teg í samband við okkum, og vit vegleiða tær.
Boðtænastan
Fá sms-boð tá lønin kemur inn
Boðtænastan
Við Boðtænastuni er lættari hjá tær at halda eyga við, hvat fer fram á kontuni. T.d. ber til at fáa eini sms-boð, tá lønin kemur á kontu, ella tá saldan fer niður um eina ávísa upphædd. Boðtænastan riggar á flest øllum fartelefonum.
Við Boðtænastuni ber til at fáa boð um:
-
Hvør saldan á tíni kontu er
-
Tá saldan á kontuni fer upp um eina ávísa upphædd
-
Tá saldan á kontuni fer niður um eina ávísa upphædd
-
Útgjøld av kontuni, sum eru oman fyri eina ávísa upphædd
-
Inngjøld á kontuna, sum eru oman fyri eina ávísa upphædd
-
Gjald, sum ikki er framt ella ikki farið av kontuni
Tú kanst harafturat:
- velja at fáa reglulig boð t.d. hvønn fríggjadag ella hvønn seinasta dag í mánaðinum
-
velja at fáa boð við SMS og/ella t-posti
Tú hevur møguleika at fylgja við tínum fíggjarviðurskiftum har tú vilt, tá tú vilt. Við Boðtænastuni fært tú boðini beinanvegin, sum hendingin fer fram á tíni kontu, og tí hevur tú altíð eitt dagført yvirlit yvir støðuni á kontuni.
Ein annar fyrimunur er, at tú sjálv/ur velur, hvørjar rørslur, tú vilt hava boð um, og hvussu ofta, tú vilt hava boðini. Á tann hátt fært tú beinleiðis boð um, tey viðurskifti, tú hevur valt, uttan at skula órógvast av boðum, sum tú kanska heldur vera óviðkomandi.
Tænastan er trygg, men vit ráða til, at tú læsir fartelefonina, so at óviðkomandi ikki hava atgongd til tíni boð frá Boðtænastuni.
Hevur tú Netbanka, kanst tú sjálv/ur melda teg til Boðtænastuna - tað er skjótt og lætt.
1. rita teg inn á Netbankan og trýst á "uppseting" ovast á høgra bredda
2. vel "Fartænastur" niðast á valmyndini á vinstra bredda
3. vel "tryst her" undir "Boðtænasta" og fylg tilmeldingarvegleiðingini
Hevur tú ikki Netbanka, so set teg í samband við kundatænastuna hjá Eik á tel. 348 000 fyri at fáa eina avtalu senda, sum tú so skal skriva undir og senda aftur til Eik.
Kostnaður
Boðtænastan er ókeypis at stovna.
Sí kostnaðin fyri boð á sms/telduposti.
Hóast boð innihalda upplýsingar um fleiri rørslur á kontuni, t.d. fleiri inngjaldingar, rindar tú bert kostnaðin fyri eini boð.


text:
Lestrartíð: 3 ár og 9 mðr.
Umsóknarfreist: Læruplássið ásetir freistina
Útbúgvingarstaður: Danmark
Lærupláss: Hesi hava læruplássgóðkenning
Ein bygningsmálari viðger og málar múr-, træ- og metalflatar. Ein týdningarmikil partur av arbeiðinum er at geva kundum ráð at velja tilfar.
Tað krevur, at tú hevur stílfatan og fylgir við í tí, sum er frammi av litum og stíli og nýggjastu arbeiðshættir. Tú lærir at blanda litir og at brúka ymiska máling.
Sum bygningsmálari arbeiðir tú ofta á byggiplássum, eisini í privathúsum, innan- og uttandura. Til tíðir arbeiðir tú saman við øðrum málarum ella øðrum handverkarum. Tað hevur tí týdning at halda tíðir, sum eru avtalaðar við kundan.
Útbúgvingin veitir grundleggjandi kunnleika um litir, stíl, tilfar og ymsar málarasnildir. Tú lærir um øll stigini frá tí, at tú gevur kundanum ráð um grundviðgerð og at rigga til, at tapeta og mála ella lakka yvirflatar.
Tú hevur møguleikan at velja valfrí sergreinafak og valfak. Tú kanst velja at fáa tær serkunnleika innan ymiska málaratøkni sum t.d. marmorering, gylling ella gamla málaratøkni.
Strong krøv til tilfar og loysingarevni hava havt við sær, at arbeiðið er munandi minni vandamikið, tá ið tað kemur í samband við eldfimt tilfar og heilsuskaðiliga guvu. Tú lærir um trygd og vernd.
Allar yrkisútbúgvingar eru skipaðar soleiðis, at skift verður millum verkliga læru á góðkendum læruplássi og skúlagongd á yrkisskúla.
Útbúgvingin er skipað við einari grundtilgongd á einum yrkisskúla í 20 ella 40 vikur, umframt einari høvuðstilgongd, har tú skiftir millum starvsvenjing og skúla.
Frálæran fevnir m.a. um litlæru, tilfarslæru, tekning, uppmáting og støddfrøði, vørumenning, framleiðslu, arbeiðsumhvørvi og brunafyribyrging.
Við hesi útbúgving er tað umráðandi, at tú:
● ert hugaður at hava skiftandi arbeiðsstøð
● kanst arbeiða í hæddum
● ert hugaður at arbeiða innan- og uttandura
● hevur vanliga litsjón og skil fyri liti, skapi og sniði
● hevur skil fyri dygd og smálutum
● ert kropsliga væl fyri
● kanst samstarva við onnur
● hevur tænastusinni og dugir at tosa við kundar.
Útbúgvingin endar við sveinaroynd.
Fráfaringarroynd fólkaskúlans ella tilsvarandi.
Eftir lokna útbúgving kanst tú arbeiða sum góðkendur bygningsmálari. Tú kanst eisini gerast sjálvstøðugur vinnurekandi.
Tú kanst eisini fara undir framhaldsútbúgving.
Tú hevur atgongd til allar vinnuakademiútbúgvingar innan hesi fakøkini: lívfrøðiliga og starvsstovutøkniliga økið, sniðfakliga økið, einkultfak, búskaparliga-handilsliga økið, KT-fakliga økið, samfelagsfrøðiliga økið, heilsufakliga økið og tøkniliga økið.
Gev gætur, at yrkisútbúgvingin skal vera ásett til at vara í minsta lagi 3 ár fyri at geva atgongd til vinnuakademiútbúgvingar. Eisini eru krøv um ávís fak og stig, tú skalt hava staðið, alt eftir hvørja vinnuakademiútbúgving tú søkir inn á.
Vinnuakademiútbúgvingar eru framhaldsútbúgvingar – vanliga 2 ár til longdar, settar saman við ástøði og starvsvenjing, knýttar at ávísari vinnu ella starvsøki. Fleiri yrkisútbúgvingar geva tær eisini atgongd til professiónsbachelor og til bachelorútbúgvingar á universitetum.
Yrkisútbúgvingin til bygningsmálara er á 4. stigi í donsku góðskingarkørmunum fyri lívlanga læru. Góðskukarmurin gongur frá stigi 1–8 og ásetur tað, ið væntandi fæst burtur úr undirvísingini.
Yrkisdepilin – www.yrkisdepilin.fo


text:
Orð: Nancy Vesturbú
Lag: Nancy Vesturbú og Jógvan Telling Joensen
1. Tú Skálafjørður, breiði favnur tín,
og har á armi yndisbygdin mín,
sum fagrast er í summarsól og dýrd,
við tignarheiti Kongshavn ert tú skírd.
2. Tá sólin árla skoðar yvir grund
við Strandalandið fyrst hon hevur fund,
og bygdin trívist – søguevni nógv,
tó mest um innan eingjagarð við Sjógv.
3. Á vetri skikkjan stundum hvít og fín
og Stórafjall í skærum kongalín,
tá norðljós spælir hædd og herðum á,
ta dreymamynd man goyma hvør, ið sá.
4. Um kvøldið elljós leiftra kring tín barm,
tey stava bjørt og skapa vakran karm
um fjørðin her har bátar til og frá
teir koma – fara eftir tørv og trá.
5. Ja, tignarheitið lagt er í tín favn,
og fyrr her sluppir lógu stavn um stavn;
sí, tíðin nú sær setir onnur mál,
her byggjast størri skip nú, helst úr stál’.
6. Á Skála bygt er mangt eitt dygdarfar,
um heimsins høv tey ferðast víða hvar.
Her miðvíst arbeið’ hvønn ein yrkadag
á fríðum fløtum – vakurt bygdalag.
7. Eitt høvuðspláss er Runavíkar havn,
har mangt umskipast fólkinum til gavn,
tí havsins gáva reiða kann mangt borð,
á sjógv og landi skapast betri kor.
8. Og Toftavatn er vakurt nær íhjá,
har Løkur stríður rennur omanfrá,
um nykin gitna gongur gomul søgn
av fedrum søgd, so hana kenna øll.
9. Við Skálafjørðin – yndisstaður mín –
mong byggja heim kring prúða favnin tín,
har nýggjar ættir skoða dagsins ljós,
o, Harri, signa fet og livsins kós. –


text:
sí faldara Rúsdrekkasøla landsins í 25 ár
Rúsdrekkalógin samtykt
Í 1991 legði landsstýrið fram uppskot um nýggja rúsdrekkalóg, tí politiski myndugleikin helt, at stundin var komin at skipa søluna av rúsdrekka betur.
Nýggja rúsdrekkalógin um innflutning og sølu av rúsdrekka varð samtykt 10. mars í 1992.
Ein stór broyting við nýggju lógini var, at Rúsdrekkasøla Landsins varð sett á stovn, og at nýggi stovnurin skuldi hava einkarrætt at flyta inn og selja rúsdrekka.
Ein onnur týðandi broyting var, at hotell og matstovur fingu loyvi at skeinkja rúsdrekka eftir eini serligari loyvisskipan, og at aldursmarkið at keypa rúsdrekka varð sett niður úr 20 í 18 ár.
Málið var, at eitt rakstraravlop heilt ella lutvíst skuldi nýtast at fíggja upplýsandi virksemi um skaðarnar av rúsdrekka og til at viðgera rúsdrekkamisnýtarar.
Stovnurin til verka
Nýggja rúsdrekkalógin varð sett í verk stigvíst. Á sumri í 1992 varð Dagmar S. Joensen sett sum fyrsti stjóri á stovninum, og fyrstu skeinkiloyvini vórðu latin í juni. Farið varð undir smásølu 2. november í 1992.
Fyrstu sølubúðirnar vóru handilin við Hoyvíksvegin 51 í Havn og handilin í Bøgøtu 38 í Klaksvík. Í 1993 lótu sølubúðirnar á Drelnesi í Suðuroy, á Mølini í Skálavík, í Heiðunum í Miðvági og í Saltangará upp.
Frá byrjan varð rúsdrekka selt um diskin í øllum sølubúðum uttan í Saltangará, har ein roynd varð gjørd at hava sjálvtøku. Tann royndin riggaði so væl, at allir handlarnir seinni gjørdust sjálvtøkubúðir.
Við hesi skipan fór tíðin at hópbíleggja rúsdrekka uttaneftir í søguna. Tiltiknir vóru m.a. tundurkassarnir við brennivíni, sum fólk loystu út á posthúsum, og tunnurnar, sum fólk tappaðu vín úr.
Síðan 1992 hevur Rúsdrekkasøla Landsins havt sum krav, at hon hvørt ár skal lata landskassanum eina ávísa upphædd í avlopi. Upphæddin er í dag 16,8 mió. kr.
Stovnurin rindar haraftrat landinum árliga 50 mió .kr. í avgjøldum.
Hendingar síðan aldarskiftið
Í 1999 varð høvuðsgoymslan á Hoyvíksvegnum flutt niðan á Sandvíkarhjalla, har hon er enn.
Í 2005 fór Dagmar S. Joensen úr starvi sum stjóri, og Elsa Maria Holm Olsen tók við sum stjóri.
Í 2007 flutti deildin í Saltangará í nýggj høli á Heiðavegi.
Í september 2009 læt Rúsdrekkasøla Landsins upp handil í Miðlon við Hoyvíksvegin í Havn. Orsøkin var, at bygningurin á Hoyvíksvegi 51 var so fongdur við soppavøkstri, at Arbeiðseftirlitið gav stovninum boð um at gevast við øllum virksemi í bygninginum.
Í 2010 varð kunngerð nr. 19 um skipan og rakstur av Rúsdrekkasølu Landsins broytt soleiðis, at møguligt gjørdist at hava opið leygardagar. Fyrsti leygardagurin, har møguligt var at keypa í sølubúðunum, var 8. mai 2010.
Í oktober 2011 varð Allan Skaalum settur sum fyribilsstjóri.
Í apríl 2012 varð loyvt at selja øl sterkari enn 5,8%
1. desember í 2012 varð Rógvi Andrias Fossádal settur sum stjóri.
Í juni 2014 flutti handilin í Skálavík í nýggj høli á Sandi. Sostatt varð handilin í Skálavík, sum hevði verið opin síðani 1993, latin aftur.
20. mai í 2015 læt Rúsdrekkasøla Landsins upp sjeynda handilin í bygninginum hjá Stanley við Norðskála. Hetta hendi 22 ár eftir, at fyrstu seks sølubúðirnar vóru latnar upp í 1992 og 1993.
24. mars í 2016 flutti handilin í Klaksvík til størri og nútímans gjørd høli - aftaná at hava verið í hølunum í Bøgøtu í 22 ár
18. mai í 2017 læt Rúsdrekkasølan upp áttanda handilin í Vestmanna. Talan er um ein lítlan handil, sum hevur opið 2 tímar hósdag, fríggjadag og leygardag.
8. juni 2017 læt nýggj fløskumóttøka upp í Havn í væl størri hølum enn undanfarnu, við fýra nýggjum og skjótum móttøkumaskinum.
Vit vilja verða við til at fyribyrgja misnýtslu
Takk fyri at tú sjálvboðin vísir samleikaprógv


text:
Albert Djurhuus á Høgugeil (1912-1999) var føddur og uppvaksin í Sumba, sum er kend fyri góðan føroyskan dans. Hann hevði stóran áhuga fyri kvøðing og dansi heilt frá barnsbeini og var framúr góður kvøðari, sangari og eisini góður frásøgumaður.
Marianne Clausen skrivar soleiðis um hann í bókini Hundredesyv-visebogen í 1995: “Albert er nok det menneske på Færøerne, der kender, synger og fortæller om flest salmer, viser, åndelige såvel som verdslige, ja, sange af enhver art.” Í somu bók greiðir Albert livandi frá sínum uppvøkstri og um, hvussu bæði kvæði og sálmasangur vóru inngrógvin partur av lívinum í teirra húski. Albert sigur seg hava lært flestu løgini frá pápa sínum og abbanum. Merkisvert er tað, at eisini abbi Albert, Niklas Langaard varð tikin upp á fonograf, tá ið Hjalmar Thuren gjørdi sínar upptøkur í 1902 –tíverri er upptøkan síðan farin fyri skeyti, men hon er tó skrivað á nótar og skjalfest í bókini Folkesangen på Færøerne frá 1908.
Albert var vitapassari á Akrabyrgi frá 1945-1980 og nýtti manga fríløtu til at kvøða ella syngja upp á band, eftir at Mortan Nolsøe hevði útvegað honum bandupptakara til tað sama
Eftir at hann fór frá fyri aldur búsettist hann í Vági, og her gjørdi hann eitt stórt og miðvíst arbeiði at kanna gomul dansispøl og endurvekja áhugan fyri teimum millum bygdarfólkið har og seinni úti um landið saman við øðrum, ið høvdu sama áhuga fyri hesum nærum burturgloymda mentanarbrigdi. Hann tók í hesum sambandi eisini stig til at fáa gjørt tveir filmar um dansispøl til føroyska sjónvarpið í 1989 og 1991.
Albert er tann heimildarmaður, sum hevur latið mest av tilfari til bandasavnið, heili 226 bond eru merkt við hansara navni.
Kelda:
- Marianne Clausen, Hundredesyv-visebogen, 1995
- Andrea Opielka, Danse-og sanglege på Færøerne, 2011
Røða sum Jean Djurhuus, abbasonur Alberts helt í sambandi við, at bandasavnið læt upp 2.mai.2018, kl. 15.


text:
Trýst á myndina fyri at fáa myndina í fullari stødd!
Lagt út: 04. mar. 2014
Myndaevni: Umborð á skipi
Um myndina:
Myndir úr húsinum hjá teimum Kálhaganum.
Á myndini: Xx, Sjúrður (í Kálhaganum) Toftum, xx
Árstal:
Myndina tók:
Myndina hevur Bygdasavnið fingið frá Jens Martin Jensen
2 Comments
-
Palle Jacobsen (marts 11th, 2014 at 08:12)
Hendan myndin er tikin um Vestmannasund á veg vestur á Vestanstevnu
Sikkurt i 1969
Frá vinstru Kári Eyðunson, Kristian á Kálhaganum og Magnus hjá Missenum
-
Torkil Strøm (marts 15th, 2014 at 11:06)
Kári (hjá Gjákunum) Eyðunson ,Kristian í Kálhaganum og Magnus (hjá Missinum)Jacobsen


text:
Eg eiti Annebeth Gaard, og saman við fyrrverandi manni mínum eigi eg trý deilig børn. Uttan at fara í detaljur, kom hjúnarskilnaðurin sum eitt orduligt sjokk fyri meg, og tískil var hon sera hørð at koma ígjøgnum. Vit høvdu verið gift í 9 ár, og vóru vit eisini virkin í samkomuarbeiði.
Tá tílíkar umstøður taka seg upp er eitt út av tveimum tingum at gera: antin er tað at blíva bittur ella enntá hata viðkomandi, ella kann man velja at fyrigeva, og eg valdi tað seinna. Hetta er jú grundleggjandi tað, sum Bíblian jú tosar um, nemliga fyrigeving.
Tá tílíkar umstøður taka seg upp er eitt út av tveimum tingum at gera:
antin er tað at blíva bittur ella enntá hata viðkomandi, ella kann man velja at fyrigeva
Mitt í hesari tungu tíðini, kom eg fram á eitt andakts orð, og hetta hevur havt stóran týdning fyri meg persónliga. Har stóð millum annað hetta:
Fyri alt tað, sum tú hevur elska og mist, hevur Gud nakað at seta ístaðin. Gud hevur erstatning fyri alt tað, ið er blivið stolið frá tær. Títt avkom er tín framtíð, og Gud hevur ein framtíð fyri tær. Tann støðan, sum tú ert í nú, er ikki endastatiónin. Gud ynskir at skriva ein nýggjan kapittul í tínum lívið.
Djevulin visti gott, at Gud hevði sínar planir við tær, og tað er grundin til, at hann prøvar at bróta teg niður. Hann vil gera alt fyri at forða Gudi at útføra sína ætlan við tínum lívið. Men sjálvt tann sannroynd, at tú livur og ert í stand til at lesa hetta, vísur, at hann ikki hevur haft held við sær, og at Gud er ikki liðugur við teg!
Gud hevur enn títt navn við í síni ætlan.
Eg ynskti at seta meg sjálva aftanfyri børnini, so tey skuldu minst møguligt vera ávirkaði av, at foreldrini ikki vóru saman longur.
Tað er ikki altíð so lætt, og tí má man aftur og aftur minna seg sjálvan á, at man hevur valt at fyrigeva. Og tað var tað, ið eg gjørdi. Eg ynskti at seta meg sjálva aftanfyri børnini, so tey skuldu minst møguligt vera ávirkaði av, at foreldrini ikki sóru saman longur. Børnini hava bara tvey foreldur, og tey hava rættindi til at hava eitt gott forhold til bæði foreldrini, og tað eiga vit sum foreldur og vaksin at virða fram um okkara egnu kenslur.
Í dag eru vit komin væl ígjøgnum alt, og hóast harða hjúnarskilnaðin, so hava vit í dag eitt fínt forhold, har vit gott klára at loysa ósemjur saman.
Hóast eg sjálv eri farin ígjøgnum ein hjúnarskilnað, so eri tó sannførd um, at allir hjúnarbands trupuleikar eru til at loysa. Eg haldi at ein gubbi mín segði tað so væl: Problemir finnast ikki – tað eru bara uppgávir í kunnu loysast. Men tó mugu báðir partar vera villigir til at broytast!
Brúðarkalendarin – Komandi brúdleyp
Deil hesa grein


text:
Pendla.fo er gjørd til fartelefonir og aðrar mobilar eindir eins væl og til vanligar skíggjar. Pendla.fo er ein sokalla responsive design heimasíða, sum tillagar seg alt eftir á hvørji eind tú brúkar síðuna. T.v.s., at síðan riggar óansæð um tú brúkar vanliga teldu, iPhone, iPad, snildfon o.s.fr.
Tú kanst fáa pendla.fo sum app á tíni snildfon við at skanna QR koduna, sum sæst her á síðuni.
Um tú ikki hevur ein QR skannara á telefonini, kanst tú heinta ein her:
QR skannari til Android og iPhone..
Soleiðis fær tú pendla.fo ikonina á snildfonina
Tað er sindur ymiskt frá telefon til telefon, hvussu gerast skal fyri at fáa ikonir á skíggjan. Men royn hetta:
- Opna fyrst pendla.fo á snildfonini, trýst síðani á “Gem i bogmærker” og undir “Føj til”, velur tú “Startskærm” í staðin fyri “Bogmærker”.
Tá hetta er gjørt, skuldi tú haft pendla.fo ikonina á snildfonini.


text:
Orð: Ókendur
Lag: Philip Paul Bliss
Týtt: Jákup Olsen
1. Í tí landinum langt burtur
eg mær ynskti svínabreyð,
áh, hvør beiskt er har at vakna,
hvør ein synd og skomm og neyð!
Myrkt og dapurt rundan um meg,
bundin í so mangt eitt garn,
vildi eg mín Faðir søkja,
vera trælur, ikki barn.
Niðurlag: Men í heimið inn hann tók meg,
har til fest var sett á borð,
og eg fór til borðs við honum,
eg, sum ynskti trælakor!
2. Ja, langt burturi hann sá meg,
kysti meg og fevndi mær,
tók meg troyttan, syndasjúkan,
elskaði meg, sum eg var;
tá eg játtaði við tárum,
hvussu nógv eg úti har
hevði syndað móti honum,
sonarkor ei verdur var.
3. Men hann vildi einki hoyra
tá av mær um mína synd,
hetta eina bert hann vildi:
Hava meg í húsið inn;
skógvar, ring og dýran búna
fyri skitin pløgg eg fekk,
millum svín eg var har úti,
nú í heiminum eg gekk.
4. So er søgan hjá teim frelstu,
so er Harrans hjartalag;
meg hann frelsti, men hann mátti
døma Jesus í mín stað.
vreiði, myrkur, bann og deyða
leið hann fyri syndina,
hvat mín frelsa hevur kostað,
vísti Gud á Golgata.


text:
S & K og FAG samdust 29 apríl 2013 um nýggjan 2 ára sáttmála
Semja
millum
Føroya Arbeiðsgevarafelag
og
S & K
Feløgini eru samd um at leingja sáttmálan partanna millum til 1. mai 2015 við hesum broytingum:
1. Lønin hækkar 1. mai 2013 1,11 %
Lønin hækkar 1. mai 2014 1,89 %
2. Í lønartalvuni verður lønarbólkur 2 styttur við trimum stigum, soleiðis at stig 5, stig 8 og stig 12 verður strikað.
3. Í § 1, stk. 1 verður orðað soleiðis: ”Hesin sáttmáli fevnur um kramba- og skrivstovufólk, klinikassistentar og annað tekniskt starvsfólk og arbeiði av líknandi slagi í Føroyum (í tí fylgjandi nevnd starvsfólk) umframt lærlingar á hesum øki. Tó hava lærlingar ikki rætt til at fara í verkfall.”
4. Í § 5 verður soljóðandi orðing sett inn sum nýtt stk. 2: ”Hálvir frídagar kunnu verða lagdir saman til heilar frídagar um semja er um hetta millum arbeiðsgevara og løntakara. Hetta merkir, at hesir heilu frídagar liggja á einum av teimum hálvu frídøgunum, meðan tann hálvi arbeiðsdagurin verður vanligur fullur arbeiðsdagur. Verður arbeitt á einum heilum samanløgdum arbeiðsdegi, verður hetta lønt sum vanligur arbeiðsdagur.”
5. Verandi § 7 verður stk. 2 strikað.
6. Fyrsti setningur í § 10, stk. 1 verður strikaður.
7. Í § 17, stk. 2 verður sett inn sum nýggjur setningur: “Fyri starvsfólk, sum ikki eru limir í S & K, verður frítíðarpeningur fluttur í almenna frítíðargrunnin.”
8. Í § 18 verður yvirskriftin broytt til ”Setanarprógv.”
9. Í § 21, stk. 1 og stk. 2 verður sett inn eftir 2 %: ”tó hægst 350 kr”. Eftir orðið ”útgoldin” verður sett ”Fyri lærlingar er hetta gjald 60 kr um mánaðin.”
10. Í § 21, stk. 4 verður sett eftir verandi orðing: ”Fyri tey, sum eru undir 18 ár, kann eftirlønargjaldið eftir avtalu millum arbeiðsgevara og løntakara verða goldið sum løn ella eftirløn. Verður tað goldið sum løn, er umrokningarfaktorurin 0,8.”
11. Í Álitisfólkaskipanini verður í § 4 tilvísingin til Føroya Arbeiðarafelag strikað.
12. Í Álitisfólkaskipanini verður í § 5, sett nýtt stk. 3, sum er soljóðandi: ”Tá álitisfólk søkja um at sleppa á álitisfólkaskeið, skal arbeiðsgevari viðgera hesa umsókn við vælvild. Tó kann í mesta lagi verða søkt fyri 2 fólk annað hvørt ár frá sama arbeiðsgevara.”
Tórshavn, 29. apríl 2013
Fyri Føroya Arbeiðsgevarafelag Fyri S & K
Marita Rasmussen, samráðingarleiðari Pætur Niclasen, formaður
Høgni Hansen Eyðgerð Jonhardsdóttir, næstformaður
Palma Petersen
Poula Gaardbo
Emy Sólvitsdóttir


text:
ALDURSMARK
Grein 1[1]:
Í barnaróðri skal rógvari fylla 12, 13 ella 14 í kappingarárinum. Við kappingarárið er at skilja tíðin frá og við 1. januar til og við 31. desember. Tó skal róðursmaðurin fylla 18 ár áðrenn 1. januar.[i]
Grein [2]:
Við fimmmannaførum við gentum og dreingjum skal rógvari fylla í mesta lagi 18 ár í kappingarárinum. Við kappingarárið er at skilja tíðin frá og við 1. januar til og við 31. desember.[ii]
Grein 3:
Við fimmmannaførum kvinnum, seksmannaførum, áttamannaførum og tíggjumannaførum er einki aldursmark á rógvarum, tó at minst tveir rógvarar skulu fylla minst 19 ár í kappingarárinum. Við kappingarárið er at skilja tíðin frá og við 1. januar til og við 31. desember.
Grein 4:
Í old girls og old boys skal rógvari fylla minst 36 ár í kappingarárinum. Tó kunnu tveir rógvarar fylla niður í 31 ár. Við kappingarárið er at skilja tíðin frá og við 1. januar til og við 31. desember.
Grein 5:
Róðursfólk á øllum bátum skal fylla minst 15 ár í kappingarárinum, tó ikki í barnaróðri. Við kappingarárið er at skilja tíðin frá og við 1. januar til og við 31. desember.
[1] Broytt á aðalfundi 2017
[2] Broytt á aðalfundi 2017 at galda fyri kappingarárið 2017. Eftir tað dettur niðara aldursmarkið burtur.


text:
Áki Bertholdsen 05.10.2017 (11:50)
Tað er ov tíðliga at siga nakað
– Tað er ov tíðliga at hava eina meining um hetta nú.
Tað sigur Guðrið Højgaard, stjóri í Visit Faroe Islands. Og tað sigur hon, nú avgerð er tikin um, at næsta ár skulu útlendingar, sum koma til Føroya at ferðast, rinda tríggjar ferðir so nógv fyri ein ferðaseðil, tá ið tey ferðast við Strandferðsluni og tyrluni, sum føroyingar gera.
Les eisini: Útlendingar skulu rinda meiri við Strandferðsluni
Ein grundgeving er, at Landskassin rindar stórar upphæddir fyri at ferðaseðlarnir kunnu vera so bíligir sum gjørligt, men at tað er ongin orsøk til, at Landið skal rinda útlendingum fíggjarligan stuðul so at teir kunnu ferðast bíliga í Føroyum.
Ein onnur grundgeving er, at tað eru so nógv útlendsk ferðafólk við tyrluni, at fólk kring landið, sum tyrlan fyrst og fremst varð ætlað at tæna, fáa ikki pláss.
Men tað er tey, sum stúra fyri, at hetta fer at drepa ferðavinnuna uttanfyri miðstaðarøkið.
Tá ið nýggja prísskipanin er sett í gildi, skulu útlendingar rinda einar 240 krónur fyri ein ferðaseðil við Smyrli og 600 krónur fyri at hava bil við, og við øðrum skipum fer ein vanligur ferðaseðil at kosta einar 120 krónur, og hava tey bil við, fer tað at kosta slakar 500 krónur fyri hann. Og við Tyrluni fara flestu túrar at kosta 600 - 1000 krónur.
Og tað eru tey, sum halda, at slíkir prísir fara bara at fáa ferðafólk at setast aftur og at halda seg til miðstaðarøkið, og so fær útjaðarin onki burtur úr ferðavinnuni.
Fremsta uppgávan hjá Visit Faroe Islands er at fáa útlendsk ferðafólk til Føroya, men Guðrið Højgaard sigur, at har hava tey í løtuni onga meining um teir nýggju útlendingaprísirnar.
Hon vísir á, at arbeitt verður við at seta eina deild á stovn við teirri uppgávu at menna ferðavinnuna innanlands og tá verða øll hesi viðurskiftini tikin upp.
– Tað er ov tíðliga at siga nakað enn, tí vit mugu síggj heildarmyndina, og nýggja menningardeildin fer at viðgera spurningin um allar prísir og øll avgjøld í ferðavinnuni, sigur hon.
Hon heldur, at yvirskipað má endamálið vera, at ferðavinnan skal kasta so nógv av sær sum gjørligt, men í hesum sambandi fer nýggja menningardeildin at gera eina heildarmeting av øllum prísum og øllum avgjøldum.
Guðrið Højgaard vónar ikki, at hetta er at minka um áhugan hjá ferðafólki at ferðast kring landið, men hob heldur, at tað er eisini eitt, tey mugu hugsa um. Men tað er eisini eitt atlit, sum má takast, at fólkið á útoyggj ikki fær pláss í tyrluni, tí at hon er full av útlendskum ferðafólki.
Hinvegin ásannar Guðrið Højgaard eisini, at aftur ímóti aðrastaðni, er tað sjáldsama bíligt at ferðast í Føroyum,
– Kynstrið verður at finna ta røttu samansetingina av avgjøldum og ferðaseðlaprísum, ið kastar sum mest av sær til samfelagið, uttan at útlendsk ferðafólk føla seg óvælkomin, ella ikki vilja fara kring landið, sigur hon.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Jan 29, 2013
Fish’n Feed
Hevði hoyrt um hesa løgnu viðgerð, og so fingu eg og Turið hvør sítt gávukort til fiskabað, ella til at bjóða fiski út at eta. Tað var sjáldsamt má eg siga, tað kitlar bara eitt sindur í fótinum, tá ið fiskurin nippar. Men nokso markbrótandi, ólekkurt hjá fiskinum, men sjálvandi, um tað er teirra natúr, so teir um tað. Føtur sum heild eru kanska nokso forsømt og tabukent øki á okkara likami, teir skula bara vera har og gera sítt arbeiði, stappaðir í sokkar og skógvar ella stivlar, ofta trongar.
Vit fingu góða móttøku og góða tænastu. Og føturnir fingu gott av umganginum í akvarium.
Vit fingu góða móttøku og góða tænastu. Og føturnir fingu gott av umganginum í akvarium.
Skrivað hevur Bergljót av Skarði klokkan 21:08
Subscribe to: Post Comments (Atom)


text:
Rudda til Djóradagar 26 og 27 mai
15-05-2018 - 20:49 - Jóanis Nielsen
Afturvendandi tiltakið Djóradagar hjá Føroya Ríðingarfelag, verður annað vikuskiftið, dagarnar 26 og 27 mai. Í hesum sambandið ruddaðu og vaskaðu fólk frá felagnum herfyri økið í Havnardali.
Hallur Hansen. formaður felagsins sigur at síðani asfalt var lagt á meginpartin av økinum, er tað munandi lættari at halda reint. Seinasta asfaltið var lagt á fyri nøkrum árum síðani, hetta var partur av avtalu, í samband við at Tórshavnar Kommuna hevur frítíðarskúla á økinum.
Djóradagar eru afturvendandi tiltak, ið skjótt hava 20 ár á bakið. Tað var táverandi formaðurin Eyðfinnur í Búðini og nevndin ið komu við hugskotinum. Hetta bleiv bygt upp í smáum, til nú at vera eitt tiltak, har omanfyri 5000 fólk vitja, teir báðar dagarnar tiltakið er.
Føroya Ríðingarfelag hevur øll árini lagt dent á, at hetta tiltakið ikki skal vera óv kostnaðarmikið fyri tey vitjandi. Ókeypis atgongd er fyri børn og atgongumerkið fyri vaksin er bert hækkað 10 kr øll hesi árini, tað kostar kr. 50,- hjá vaksnum at vitja. Inni á økinum er ókeypis at síggja øll djórini, møguleiki er eisini at royna ponyríðing o.a. Hesi tiltøk kosta, kaffisøla o.a. er sjálvandi eisini.